title: Honkolan kartano

text: Kartanolla on lukuisia käytöstä poistuneita ja hylättyjä entisiä tuotantorakennuksia. Näistä merkittävimmät sijaitsevat Laurilan sivutilalla kehrolla, jossa on entisen talouskeskuksen rakennuskokonaisuus. Huomattavin näistä on 1970-luvulla käytöstä poistunut suuri kivinavetta ja hirsinen päärakennus.


title: Honkolan kartano

text: Kartanon englantilaistyylisen puiston on suunnitellut puutarhamestari O. R. Gauffin vuonna 1878. Se edusti alun perin ranskalaista barokkihenkeä, josta on jäljellä 1855-luvulla istutettu lehmuskuja.


title: Honkolan kartano

text: Oma metsänhoitaja ja kaksi metsänvartijaa. Laadittu metsänhoitosuunnitelma vuonna 1910, jonka mukaan hoidettu kartanon havumetsiä, istutettu 158,78 ha ja kylvetty 205,8 ha vuoteen 1932 mennessä.


title: Honkolan kartano

text: Tulipalossa vuonna 1972 tuhoutunut taidekokoelma oli pääosin sijoitettu päärakennuksen kirjastoon, ja siihen kuului 28 teosta. Muotokuvat olivat ruokasalissa.


title: Honkolan kartano

text: Kokoelmaan kuului Lindhin, Edelfeltin, Sparren, Simbergin, Jodeikon, Levitskin ja Tshurin töitä. Kirjaston barokkimallinen kalusto oli tehty kartanossa 1800-luvulla. Kirjakokoelmaan kuului 2 500 nidosta, joista 150 kappaletta oli vanhaa englantilaista kirjallisuutta. Vanhin teos oli latinankielinen raamattu vuodelta 1591. Perheraamuttu puolestaan oli vuodelta 1707.


title: Honkolan kartano

text: Kartanossa on maailman vanhimpiin kuuluva saksalaisen Gottlieb Daimlerin vuonna 1885 suunnittelema Daimler-merkkinen polttomoottorikäyttöinen venemoottori "Grandfather clock". Sen teho on 1,1 hv ja iskutilavuus 462 cm³. Moottori toimitettiin kartanoon vuonna 1888, ja se löydettiin käyttökuntoisena vuonna 2009. Moottori asennettiin suureen puuveneeseen, ja sillä oli tarkoitus tehdä kirkkomatkoja Kortejärvellä, mutta vene upposi kolmannella matkalla. Vene ja moottori pelastettiin, moottori jäi säilytykseen liiteriin 120 vuodeksi. Se oli esillä Helsingin venenäyttelyssä vuonna 2010.


title: Honkolan kartano

text: Honkolan kartano oli Väinö Linnan "Täällä Pohjantähden alla" -romaanitrilogian kartanon esikuvana. Väinö Linnan äiti oli työssä kartanossa, ja Linna itse oli kartanon työmiehenä ennen kuin hän muutti 18-vuotiaana Tampereelle. Myös kirjailija Runar Schildt on asunut jonkin aikaa Honkolan kartanon alueella, ja kirjailija Sirkka Turkka kirjoitti vuonna 1986 Finlandia-palkinnon saaneen runokokoelmansa "Tule takaisin, Pikku Sheba" ollessaan kartanon tallimestarina.


title: Kidekša

text: Kidekša () on kylä Vladimirin alueen Suzdalin piirissä Venäjällä. Se sijaitsee Kamenka- ja Nerl-jokien yhtymäkohdassa neljän kilometrin päässä Suzdalista.


title: Kidekša

text: Kidekša-nimen arvellaan olevan suomalais-ugrilaista perua. 1000-luvun alussa paikalla oli linnoitus, joka valvoi Nerl-jokea pitkin Suzdaliin kulkenutta liikennettä. Vuonna 1238 mongolivalloittajat hävittivät kaupungin, jonka paikalle myöhemmin perustettiin luostari.


title: Kidekša

text: Kidekšassa on säilynyt 1100–1700-lukujen rakennuskokonaisuus, johon kuuluu Koillis-Venäjän vanhin kivirakennus, ruhtinas Juri Dolgorukin vuonna 1152 rakennuttama Borisin ja Glebin kirkko. 1700-luvulla korjatussa kirkossa on säilynyt jäänteitä 1100-luvun freskoista. Sen yhteydessä sijaitsevat vuonna 1780 rakennettu Pyhän Tapanin kirkko, 1700-luvun kellotapuli ja porttirakennelma. Kirkkojen ympärillä on muinaisten maavallien jäänteitä.


title: Kidekša

text: Kidekša on osa Unescon Vladimirin ja Suzdalin valkoiset monumentit -maailmanperintökohdetta.


title: Grimoald I

text: Grimoald I tai Grimoald vanhempi (616–656) oli Austrasian major domus eli käskynhaltija vuosina 643–656. Hän oli major domus Pipin I:n ja Ittan poika.


title: Grimoald I

text: Grimoald pelasti Austrasian kuningas Sigebert III:n hengen kuningasta vastaan suunnatun kapinan aikana. Miehistä tuli ystävät, ja Grimoald peri isänsä viran. Grimoald sai myös suostuteltua tuolloin vielä ilman perillistä olleen Sigebertin adoptoimaan oman poikansa Kildebertin. Tästä on peräisin nimi Kildebert Adoptivus. Myöhemmin kuningas sai kuitenkin pojan, Dagobert II:n.


title: Grimoald I

text: Kun Sigebert III kuoli, Grimoald päätti, että oli aika päästä merovingeista. Hän leikkautti Sigebertin pojan Dagobertin hiukset ja lähetti tämän luostariin Irlantiin. Sen jälkeen Grimoald julisti oman poikansa Kildebertin Austrasian kuninkaaksi. Tätä Austrasian ylimystö ei kuitenkaan enää sietänyt. Grimoald, Kildebert ja Grimoaldin lanko Ansegisel saarrettiin ja heidät luovutettiin Neustrian kuninkaalle Klodvig II:lle, joka teloitti heidät.


title: Brian Clough

text: Brian Howard Clough, OBE (21. maaliskuuta 1935 Middlesbrough – 20. syyskuuta 2004 Derby) oli englantilainen jalkapalloilija ja valmentaja.


title: Brian Clough

text: Cloughin pelaajaura alkoi hänen kotikaupungissaan Middlesbrough FC:ssä ja päättyi Sunderlandissa loukkaantumiseen 27-vuotiaana. Clough ei voittanut palkintoja pelaajaurallaan, mutta hän oli erittäin tehokas hyökkääjä ja teki 251 maalia 274 liigaottelussa. Englannin maajoukkueeseen Clough valittiin kahdesti. Loukkaantumisen jälkeen Clough ryhtyi valmentajaksi ja voitti useita liigamestaruuksia Derbyssä ja Nottigham Forestissa, jonka hän luotsasi myös kahteen Euroopan cupin mestaruuteen 1979 ja 1980.


title: Brian Clough

text: Valmentajana Clough oli värikäs persoona. Hänen johtamistapansa oli yksinvaltainen, ja hän piti tiukkaa kuria. Hän oli tunnettu myös suuresta egostaan ja räiskyvistä lausunnoistaan.


title: Brian Clough

text: Cloughin pelaajaura käynnistyi Middlesbrough'n paikallisseuroissa, joissa hän loisti hyökkääjänä. Hän liittyi Middlesbrough FC:hen marraskuussa 1951 amatöörinä ja teki ammattilaissopimuksen puoli vuotta myöhemmin. Aikuisten edustusjoukkueessa hän teki debyyttinsä kuitenkin vasta kaksivuotisen pakollisen asevelvollisuutensa jälkeen vuonna 1955. Cloughista tuli vakiokokoonpanon pelaaja kaudella 1956–1957, josta lähtien hän iski maaleja noin yhden maalin keskiarvolla ottelua kohti. Middlesbrough pelasi 2. divisioonassa, Englannin toiseksi korkeimmalla sarjatasolla, koko Cloughin uran ajan. Hän ei itse ollut tyytyväinen seuran menestykseen ja lopulta hän päätti vaihtaa seuraa. Heinäkuussa 1961 Clough siirtyi toiseen 2. divisioonan joukkueeseen, Sunderlandiin, jolla hän katsoi olevan paremmat mahdollisuudet nousta pääsarjaan.


title: Brian Clough

text: Ensimmäisellä kaudellaan Sunderlandissa Clough jatkoi tehokasta viimeistelyään, mutta nousu jäi silti niukasti haaveeksi. Toisella kaudella maalintekotahti jatkui samana, mutta joulukuussa 1962 pelatussa ottelussa Burya vastaan Clough törmäsi maalivahti Chris Harkeriin. Cloghin polven nivelsiteet vaurioituivat törmäyksessä pahoin ja hän oli kentiltä pois 18 kuukautta. Clough teki paluun kuntoutuksen jälkeen, mutta jalka ei kestänyt pelaamista ja hän joutui lopettamaan uransa kolmen ottelun jälkeen. Nuo kolme ottelua jäivät Cloughin ainoiksi pääsarjatasolla, sillä Sunderland oli noussut hänen loukkaantumisensa aikana.


title: Brian Clough

text: Huolimatta valtavista maalimääristään Clough esiintyi vain kahdesti Englannin maajoukkueessa. Hän ei vakuuttanut kummassakaan 1959 pelatussa ottelussa ja eikä onnistunut syrjäyttämään maajoukkueen vakiokeskushyökkääjiä Bobby Charltonia ja Jimmy Greavesia.


title: Brian Clough

text: Loukkaantumiseensa turhautuneella Cloughilla ei ollut mitään koulutusta, joten hänen oli helpointa jäädä jalkapallon pariin. Clough aloitti Sunderlandin nuorisojoukkueen valmentajana, ja huomattuaan pitävänsä valmentamisesta hän siirtyi lokakuussa 1965 Hartlepools Unitedin päävalmentajaksi. Apuvalmentajaksi hän sai Middlesbrough'n vuosilta tutun Peter Taylorin, josta tuli hänen pitkäaikainen avustajansa myöhempinäkin vuosina. Kaksikko onnistui kunnostamaan liigan pohjalla, 4. divisioonassa, rämpivästä seurasta menestyvän. Clough luotsasi sen ensimmäisellä täydellä kaudella kahdeksanneksi, ja Cloughin lähdettyä kesällä 1967 Derbyyn seura onnistui nousemaan ensimmäistä kertaa historiassaan.


title: Brian Clough

text: 2. divisioonassa pelannut Derby tarjosi Cloughille ja hänen mukanaan tulleelle Taylorille uusia haasteita. Ensimmäinen kausi ei vielä tuonut menestystä, mutta onnistuneet pelaajahankinnat kuten Roy McFarland ja Cloughin valmennus johdattivat Derbyn 2. divisioonan mestariksi kaudella 1968–1969. Nousua seuranneella kaudella Derby sijoittui heti neljänneksi, mutta ei päässyt Euroopan kentille talousepäselvyyksien vuoksi.


title: Brian Clough

text: Kaudella 1971–1972 Clough johti Derbyn sen historian ensimmäiseen liigamestaruuteen. Mestaruus avasi Derbylle ovet Euroopan cupiin, jossa se taisteli itsensä aina välieriin asti. Välierässä Derby hävisi Juventukselle yhteismaalein 3–1 – Cloughin mielestä lahjotun tuomarin avulla. Menestyksestä huolimatta Clough ja Taylor erosivat lokakuussa 1973 kannattajien suureksi yllätykseksi. Seurajohdon ja Cloughin välit olivat olleet kireät jo pidemmän aikaa ja lopulta ne tulehtuivat eroamispisteeseen. Seuran kannattajat protestoivat ja pelaajat uhkasivat lakolla, mutta eropäätös piti.


title: Brian Clough

text: Clough ja Taylor siirtyivät pääsarjatason menestyksen jälkeen yllättäen 3. divisioonan Brighton & Hove Albioniin. Kaksikko ei kuitenkaan saavuttanut menestystä ja puolen vuoden jälkeen Clough lähti seurasta.


title: Brian Clough

text: Kesällä 1974 hän aloitti päävalmentajana Leeds Unitedissa, jonka edellinen valmentaja, Don Revie, oli siirtynyt Englannin maajoukkueen peräsimeen. Taylor ei tällä kertaa seurannut Cloughia. Siirtoa pidettiin yllättävänä, sillä Clough oli Derby-vuosinaan haukkunut julkisuudessa voimakkaasti Leedsin pelitapaa ja kannattajien palvomaa Revietä. Clough aloitti muun muassa ensimmäisen puheensa edellisellä kaudella mestaruuden voittaneille Leedsin pelaajille sanoin "Hyvät herrat, ensimmäinen asia, jonka voitte tehdä minulle, on heittää mitalinne ja pyttynne roskiin, sillä ette ole koskaan voittaneet mitään reilusti. Olette tehneet sen huijaamalla." Yhteenotot pelaajien ja kannattajien kanssa sekä surkeasti alkanut kausi johtivat lopulta Cloughin lähtöön vain 44 päivän jälkeen.


title: Brian Clough

text: David Peace on kirjoittanut Cloughin 44 päivästä romaanin "The Damned Utd", joka julkaistiin 2006. Kirjasta tehtiin myös vuonna 2009 julkaistu elokuva "The Damned United", jossa Cloughia näytteli Michael Sheen.


title: Brian Clough

text: Tammikuussa 1975 Clough siirtyi Nottingham Forestiin, joka oli silloin 2. divisioonan peräpäässä. Hän hankki sinne aiemmilta vuosilta tuttuja pelaajia kuten John McGovernin ja John O'Haren. Myös Taylor palasi hänen apuvalmentajaksi kesällä 1976. Yhteen palannut kaksikko muokkasi Forestista voittavan joukkueen, joka nousi kauden 1976–1977 päätteeksi pääsarjatasolle.


title: Brian Clough

text: Nousukauden jälkeen Clough haki Englannin maajoukkueen päävalmentajaksi, mutta maan jalkapalloliitto valitsi mieluummin Ron Greenwoodin ja teki Cloughista nuorisomaajoukkueen valmentajan. Cloughin kiistanalaista persoonaa ja suorasukaisia mielipiteitä on pidetty syynä siihen ettei häntä valittu tehtävään. Forestin voittokulku jatkui Cloughin johdolla heti nousun jälkeen aina mestaruuteen asti. Kauden aikana Forest teki uuden ennätyksen pelaamalla 42 perättäistä tappiotonta ottelua. Ennätys kesti lähes 30 vuotta kunnes Arsenal rikkoi sen 2004.


title: Brian Clough

text: Kaudella 1978–1979 menestys jatkoi vieläkin suurempana. Euroopan cupissa Forest eteni finaaliin, jossa vastaan asettui ruotsalainen Malmö FF. Nottingham kaatoi Malmön Trevor Francisin maalilla lukemin 1-0. Forest voitti kaudella myös liigacupin ja sijoittui toiseksi sarjassa.


title: Brian Clough

text: Kaudella 1979–1980 Forest onnistui puolustamaan Euroopan cupin voittoaan menestyksekkäästi, kun se kaatoi finaalissa Hamburger SV:n John Robertsonin maalilla. Tämän jälkeen Forest taantui eikä Clough pystynyt enää voittamaan mestaruutta. Taylor lähti seurasta 1982 ja päätyi lopulta Derbyn päävalmentajaksi. Hän nappasi Derbyyn Forestin tähtipelaajan, John Robertsonin, keskustelematta Cloughin kanssa, minkä jälkeen he riitautuivat pahoin eivätkä olleet enää puheväleissä. Taylor kuoli 1990 eivätkä he koskaan sopineet riitaansa. Clough pystyi vielä voittamaan liigacupin kahdesti vuosina 1989 ja 1990, mutta hän 18 vuoden mittainen ura Forestissa päättyi putoamiseen Valioliigasta kauden 1992–1993 päätteeksi.Forestin jätettyään Clough ei enää palannut jalkapallon pariin. Hän oli juonut paljon jo pitkään ja oli eläkkeelle jäädessään alkoholisoitunut.


title: Brian Clough

text: Cloughia syytettiin lahjusten ottamisesta pian hänen valmennusuransa päättymisen jälkeen alkaneessa tutkinnassa. Tutkimus käynnistyi 1993, kun Terry Venablesin, Alan Sugarin ja Cloughin toimia tutkittiin erityisesti Teddy Sheringhamin siirron yhteydessä Forestista Tottenhamiin. Venables ja Clough kielsivät syytteet. Cloughin epäiltiin ottaneet lahjuksia myös muiden siirtojen yhteydessä vuosina 1987–1993, mutta lopulta Englannin jalkapalloliitto veti syytteen pois Cloughin sairastelun vuoksi.


title: Brian Clough

text: Cloughin terveys kärsi juomisesta pahoin ja hänelle tehtiin maksansiirto-operaatio tammikuussa 2003 sen jälkeen kun lääkärit olivat todenneet hänellä olevan vain kaksi kuukautta elinaikaa. Clough menehtyi seuraavan vuoden syyskuussa mahasyöpään.


title: Brian Clough

text: Clough oli aktiivinen sosialisti ja häntä pyydettiin kahdesti Työväenpuolueen ehdokkaaksi parlamenttiin. Hän kieltäytyi, mutta oli mukana kampanjoimassa puolueen ehdokkaan puolesta.


title: Brian Clough

text: Clough oli naimisissa Barbara Glasgow'n kanssa vuodesta 1959 lähtien. Pariskunta sai kaksi poikaa ja yhden tyttären. Heidän nuorin poikansa, Nigel Clough, on myös jalkapalloilija ja valmentaja.


title: Brian Clough

text: Clough on edelleen legendan asemassa Derbyssä ja Nottingham Forestissa. Hänen muistotilaisuuteen oli tulossa niin paljon molempien joukkueiden kannattajia, että tilaisuus piti siirtää Derbyn katedraalista Derbyn kotikentälle, Pride Park Stadiumille.


title: Brian Clough

text: Clough valittiin englantilaisen jalkapalloilun Hall of Fameen sen perustamishetkellä vuonna 2002. Englannin kuningatar nimitti Cloughin vuonna 1991 Brittiläisen imperiumin upseeriksi (OBE). Forestin stadionin, City Groundin, suurin katsomo on nimetty hänen mukaansa, ja Nottinghamista Derbyyn kulkeva osuus A52-tiestä on nimetty "Brian Clough Wayksi". Cloughin kotikaupunkiin Middlesbroughiin on pystytetty hän kunniakseen patsas, ja myös Pride Parkille Derbyyn ollaan pystyttämässä Cloughin ja Taylorin patsasta.


title: John Landy

text: John Michael Landy AC, CVO, MBE (s. 12. huhtikuuta 1930 Melbourne) on australialainen entinen keskimatkojen juoksija ja olympiamitalisti, joka toimi vuosina 2001–2006 Victorian osavaltion kuvernöörinä.


title: John Landy

text: Landy juoksi mailin maailmanennätyksen 3.57,9 kansainvälisessä kilpailussa Turussa 21. kesäkuuta 1954, jolloin hänestä tuli kaikkien aikojen toinen neljän minuutin alittaja Roger Bannisterin jälkeen. Hän juoksi samalla myös 1 500 metrin maailmanennätyksen 3.41,8. Landy osallistui Helsingin kesäolympialaisiin 1952 ja Melbournen kesäolympialaisiin 1956, joista jälkimmäisissä hän saavutti pronssimitalin 1 500 metrillä. Helsingissä hän kilpaili 1 500 ja 5 000 metrillä, joissa ei yltänyt loppukilpailuun. Hän vannoi Melbournen kesäolympialaisten urheilijoiden olympiavalan hattu päässään ja epätavallisin sanoin, mitkä asiat aiheuttivat kummastelua. Vuonna 1985 Arto Terosen haastattelema Landy kertoi, että seremoniamestari oli käskenyt hänen pitää hatun päässään valan aikana ja lausua vala Lontoon kesäolympialaisten 1948 sanamuodoilla.


title: John Landy

text: Landy ilmoitti toukokuussa 1955 lehdistölle lopettavansa kilpauransa. Hän kuitenkin jatkoi kilpailemista vielä seuraavan vuoden olympialaisiin asti.


title: John Landy

text: Landyn valmentajana toimi Percy Cerutty.


title: Attikos (filosofi)

text: Attikos (n. 175) oli antiikin kreikkalainen keskiplatonilainen filosofi. Kaikki mitä hänestä tiedetään on peräisin Eusebioksen teoksessa "Preparatio Evangelica" säilyneistä katkelmista eräästä hänen teoksestaan.


title: Attikos (filosofi)

text: Attikoksen filosofiaa kuvaa dogmaattisuus. Hän piti Platonin kirjoitetuista opeista poikkeamista auttamattoman harhaopillisena. Attikos oli myös voimakas peripateettisen filosofian vastustaja. Hänen teoksensa oli luonteeltaan poleeminen Aristotelesta vastaan. Ei ole selvää, oliko poleeminen asenne enemmän filosofisesti kuin poliittisesti motivoitunutta. Jotain ehkä kertoo se, että hän väitti Aristoteleen olleen ateisti, joka kielsi sielun olemassolon ja jumalallisen kaitselmuksen.


title: Heliumleimahdus

text: Heliumleimahdus (heliumflash) on melko kevyen tähden kehitysvaihe, jossa helium alkaa äkkiä fuusioitua hiileksi. Heliumin fuusioituminen vaatii huomattavasti korkeamman lämpötilan kuin vetyfuusio. Tämä tapahtuu silloin, kun pääsarjan jättäneestä tähdestä on tullut punainen jättiläinen ja vety loppunut tähden ytimestä. Vety fuusioituu silti tähden ytimen ulkopuolisessa kuoressa. Tähden ydin on suureksi osaksi degeneroitunut.


title: Heliumleimahdus

text: Ennen heliumleimahdusta tähden heliumydin kutistuu ja kuumenee hitaasti, kun siihen tulee lisää heliumia tähden keskustan ympärillä kuoressa fuusioituvasta vedystä. Kun tähden keskustan lämpötila nousee noin sataan miljoonaan asteeseen, helium alkaa fuusioitua hiileksi. Vaikka helium alkaa palaa tähden ytimessä räjähdysmäisesti, tähden ulko-osat vaimentavat räjähdyksen ja heliumleimahdus saa tähden etsimään uutta tasapainoa. Uusi tasapaino löytyykin niin sanotusta horisontaalihaarasta, jossa on keltaisia jättiläistähtiä.


title: Heliumleimahdus

text: Myös valkean kääpiön pinnalla voi helium fuusioitua kolmialfareaktiossa, missä kolme heliumydintä muuttuu hiiliytimeksi. Joissain jättiläistähdissä tapahtuu ajoittaisia heliumleimauksia, kun helium välillä fuusioituu loppuun, välillä syttyy uudestaan, kun vedyn kuorikerrospalaminen tuottaa lisää vetyä.


title: Heliumleimahdus

text: Raskailla tähdillä ei ole degeneroitunutta heliumydintä, ja heliumin fuusioituminen alkaa niissä rauhallisesti.


title: Heliumleimahdus

text: Kun tähti kehittyy siihen pisteeseen, että vety loppuu sen keskustasta, suhteellisen kevyen tähden ytimeen syntyy kuuma heliumydin, jonka säteily puhaltaa tähden ulko-osat laajalle. Näin tähdestä tulee jättiläistähti, Auringon massaisesta ensin keltainen, sitten oranssi ja lopulta punainen jättiläinen.


title: Heliumleimahdus

text: Heliumflash tapahtuu, kun tähti on muuttunut jättiläistähdeksi. Heliumflashin tapauksessa tähden keskustassa on noin 10 % tähden massainen heliumydin, jonka ulkopuolella vety fuusioituu heliumiksi kuorimaisessa kerroksessa. Heliumkaasu on osittain degeneroitunut, toisin sanoen tähden heliumydin muistuttaa jossain määrin valkeaa kääpiötä. Ennen heliumflashia tähti on suurimmaksi osaksi vaipaltaan konvektiivinen, toisin sanoen lämpö virtaa sen laajassa ulkokerroksessa pääosin virtausten avulla. Tällöin tähti liikkuu HR-kaaviossa ylöspäin niin sanottua Haysahi-käyrää, joka on lähes pystysuora. Käytännössä tämä tarkoittaa sitä, että tähden pintalämpötila pysyy suunnilleen vakiona viilentyen vain vähän, ja tähti kirkastuu jatkuvasti. Kun vety fuusioituu kuoressa, siitä jää heliumia tähden ytimeen, joka kasvaa jatkuvasti, supistuu ja kuumenee hitaasti.


title: Heliumleimahdus

text: Heliumin fuusioituminen alkaa äkisti suunnilleen silloin, kun tähden ytimessä on noin sadan miljoonan asteen lämpötila, ja tähden kirkkaus on 4000 aurinkoa. Fuusioituminen räjäyttää tähden keskustan, koska korkeampi lämpötila purkaa heliumkaasun degeneraation. Räjähdysenergia menee osin tähden ytimen laajentamiseen, osin ulko-osat vaimentavat räjähdyksen..


title: Heliumleimahdus

text: Helium fuusioituu nyt tähden keskustassa kolmialfareaktiossa, jossa kolme heliumydintä törmäävät yhteen hiiliytimiksi.


title: Heliumleimahdus

text: Koska tähden keskustassa on jälleen alkanut ydinreaktio, käy niin, että tähden keskusta on taas laajempi, ja ulko-osat supistuvat.


title: Heliumleimahdus

text: Heliumflashin jälkeen tähti asettuu keltaisten jättiläisten niin sanottuun horisontaalihaaraan, jossa tähden pintalämpötila on Auringon lämpötilan luokkaa ja kirkkaus hyvin karkeasti sanottuna 50-100 Auringon verran.


title: Forrest Smithson

text: Forrest Custer Smithson (26. syyskuuta 1884 - 24. marraskuuta 1962) oli yhdysvaltalainen yleisurheilija ja 110 metrin aitajuoksun olympiavoittaja Lontoossa 1908.


title: Forrest Smithson

text: Smithson oli syntynyt Portlandissa, Oregonissa ja opiskeli teologiaa Oregonin valtionyliopistossa. Hän voitti Yhdysvaltain mestaruuden 120 jaardin aidoissa 1907 ja 1909.


title: Forrest Smithson

text: Lontoossa ennakkosuosikkeja olivat Smithsonin joukkuetoverit John Garrels ja Arthur Shaw, joka oli aiemmin sivunnut Alvin Kraenzleinin epävirallista maailmanennätystä 15,2. Pika-aitoja ei juostu tavalliseen tapaan radalla, vaan silloiseen englantilaiseen tapaan ruoholla. Smithson voitti välieränsä ja finaaliin selviytyi pelkästään amerikkalaisia. Hän sivusi välierien ajallaan 15,4 Alvin Kraenzleinin olympiaennätystä. Loppukilpailussa Smithson kasvatti etumatkaa tasaisesti ja voitti viiden metrin erolla kaikkien aikojen parhaalla tuloksella 15,0. IAAF hyväksyi ajan myöhemmin matkan ensimmäiseksi viralliseksi maailmanennätykseksi. Maailmanennätys pysyi voimassa 12 vuotta, kunnes Earl Thomson rikkoi sen vuonna 1920.


title: Forrest Smithson

text: Forrest Smithson kuoli Contra Costan piirikunnassa, Kaliforniassa, 78-vuotiaana.


title: Forrest Smithson

text: Laajalle levinnyt tarina väittää Smithsonin juosseen loppukilpailun kantaen Raamattua vasemmassa kädessään. Tarinan mukaan tämä olisi ollut syvästi uskonnollisen Smithsonin protesti sunnuntaina juostua kilpailua vastaan. Tämä ei ilmeisesti pidä paikkaansa. Ensinnäkin yhtäkään karsintaeristä tai finaalia ei ohjelman mukaan juostu sunnuntaina. Toiseksi tuon aikaiset sanomalehdet eivät maininneet tarinaa. Tarina on luultavasti saanut alkunsa Smithsonin valokuvasta, jossa hän aitoo Raamattu kädessään. Kuva on todennäköisesti kilpailun jälkeen valokuvaajia varten lavastettu tilanne.


title: Luettelo kansallisista lentoyhtiöistä

text: Tämä on luettelo valtioiden kansallisista lentoyhtiöistä eli lippulaivoista. Osa lentoyhtiöistä on eri valtioiden yhteisomistuksessa,


title: Albatrossi ja sorsa

text:
Albatrossi ja sorsa on Juha Vainion vuonna 1981 julkaistu albumi. Se sisältää muun muassa tunnetut Vainion kappaleet ”Albatrossi”, ”Panaman konsuli” ja ”Kun mä rupesin ryyppäämään”. Albumin kappaleita alettiin äänittää jo 1979.
Muusikot


title: John O. Virtanen

text: John O. (oik. Johan Oskar) Virtanen (24. lokakuuta 1916 Pusula – 21. syyskuuta 2008 Turku) oli Yhdysvalloissa vaikuttanut suomalainen liikemies ja Suomen kunniakonsuli Portlandissa Oregonissa. Virtanen muutti Yhdysvaltoihin vuonna 1946 ja vaikutti erityisesti Suomen ja suomalaisen kulttuurin tunnetuksi tekijänä. Hän palasi Suomeen vuonna 1980 Suomeen ja jatkoi vielä eläkevuosinaan työtään amerikansuomalaisen kulttuurin edistämiseksi ja suomalaisuuden tunnetuksi tekemiseksi muun muassa suomalaisen kirjallisuuden käännöshankkeilla ja Paavo Nurmen perinteen vaalijana.


title: John O. Virtanen

text: Virtanen varttui nykyisin Lohjaan kuuluvalla Pusulan Arimaalla. Lapsuutta varjosti isän kuolema kansalaissodan seurauksena vuonna 1918. Vuonna 1936 Virtanen muutti Helsinkiin tavoitteenaan muusikon, puusepän tai veturinkuljettajan ura. Sota kuitenkin muutti suunnitelmat. Talvisodassa 1939–1940 Virtanen toimi ase- ja ammusaliupseerina Karjalankannaksella, kunnes haavoittui vaikeasti käteen.


title: John O. Virtanen

text: Vuonna 1941 Virtanen avioitui talvisodassa puolisonsa menettäneen Kirstin kanssa, ja poika Veikko Juhani syntyi 1942. Jo välirauhan aikana Virtanen perusti oman yrityksen ja myös Kirstillä oli Helsingissä oma yrityksensä.


title: John O. Virtanen

text: Vuonna 1946 Virtaset muuttivat Yhdysvaltoihin, Oregonin Portlandiin, jossa Kirstillä oli sukulaisia. Kielitaidottomina Virtaset tekivät aluksi tilapäistöitä, mutta opiskelivat kieltä ja kulttuuria tavoitteenaan kansalaisuuskokeen läpäiseminen. He saivatkin Yhdysvaltain kansalaisuuden vuonna 1953. Pian Virtanen perusti suomalaisten tavaroiden myymälän, joka vähitellen laajeni ja sai nimekseen "Finlandia House". Virtanen myös kehitti ja markkinoi ensimmäiset Yhdysvalloissa valmistetut saunankiukaat, ja hanke laajeni Sauna Industries -nimiseksi yritykseksi.


title: John O. Virtanen

text: Alusta alkaen Virtanen osallistui myös kulttuurihankkeisiin. Näitä olivat muun muassa Suomen osasto Oregonin osavaltion satavuotisjuhlien kunniaksi järjestetyillä Centennial-messuilla vuonna 1959 ja suomalaisen veturin lahjoittaminen Portlandiin niiden yhteydessä, Suomalaisen kansallishuoneen rakentaminen Portandin osavaltionyliopistoon () samana vuonna sekä lukuisat taidenäyttelyt, konsertit ja kiertueet. Hetken aikaa Virtanen omisti myös konserttitoimistoa.


title: John O. Virtanen

text: Vuonna 1964 Virtanen nimitettiin Suomen kunniakonsuliksi Portlandissa ja Suomen konsulaatti Portlandissa avattiin vuonna 1965. Kulttuurityö jatkui muun muassa Jean Sibeliuksen satavuotisjuhlavuoden ja Suomen itsenäisyyden 50. juhlavuoden merkeissä. Virtanen seurasi läheltä myös Alvar Aallon suunnitteleman Mount Angelin benediktiiniluostarin kirjaston valmistumista Mount Angeliin Oregoniin. Konsulivuosinaan Virtanen teki Suomea tunnetuksi Yhdysvalloissa monin tavoin muun muassa puhujana, televisio- ja radioesiintymisillä, järjestämällä näyttelyjä ja tiedotustilaisuuksia, kirjoittamalla lehtiin ja julkaisemalla kirjoja. Yhdysvaltain markkinoille Virtanen kirjoitti kirjat muun muassa suomalaisesta saunasta ja Suomen talvisodasta.


title: John O. Virtanen

text: Vuonna 1980 Virtanen puolisoineen muutti takaisin Suomeen. Poika John O. Virtanen II, tämän puoliso Carol ja pojanpoika John jäivät Yhdysvaltoihin.


title: John O. Virtanen

text: Suomessa Virtaset asettuivat Turkuun. Siellä Kirsti jatkoi jo Yhdysvalloissa aloittamaansa taideharrastusta. John O. Virtanen jatkoi toimintaansa amerikansuomalaisen kulttuurin edistämiseksi.


title: John O. Virtanen

text: Jo yhdysvalloissa Virtanen oli tehnyt aloitteen Amerikansuomalaisen kirjallisuussäätiön perustamiseksi, ja Finnish American Literary Heritage Foundation perustettiinkin vuonna 1980. Säätiön ensimmäinen julkaisu oli englanninnos Samuli Paulaharjun teoksesta "Tunturien yöpuolta". Suomeen säätiön tueksi perustettiin Suomessa vuonna 1985 Suomalais-amerikkalainen kirjallisuusyhdistys, jonka puheenjohtajaksi Virtanen valittiin. Vuonna 1988 Delawaren ruotsalaisen siirtokunnan 350-vuotisjuhlavuonna ilmestyi Otavan kustantamana amerikansuomalaisen Eino Fribergin käännös Kalevalasta.


title: John O. Virtanen

text: Toisena toimintakenttänä Virtasella oli Paavo Nurmen perinteen vaaliminen, ja hän toimi muun muassa Turussa vuonna 1990 perustetun Paavo Nurmen perinneyhdistyksen ensimmäisenä puheenjohtajana. Jo Yhdysvalloissa Virtanen oli kerännyt Paavo Nurmesta laajan valokuvakokoelman, jonka hän sitten lahjoitti Suomen Urheilumuseon säätiölle. Virtanen myös käänsi englanniksi Paavo Nurmen elämäkerran.


title: John O. Virtanen

text: Kirjoittamisharrastustaan Virtanen jatkoi julkaisemalla vuonna 1991 kirjan vaimonsa taideharrastuksesta ja vuonna 1996 amerikan vuosistaan muistelmakirjan "Suomi-kuvaa luomassa".


title: John O. Virtanen

text: Kirsti Virtanen kuoli vuonna 1997. Samana vuonna Virtanen esiintyi yhtenä haastateltavana Seppo Rustaniuksen ohjaamassa dokumenttielokuvassa "Punaorvot valkoisessa Suomessa" (1999). Vuonna 2006 Virtaselta ilmestyi vielä 90-vuotispäiväksi romaani "Omenavarkaissa".


title: John O. Virtanen

text: Kirjallisen tuotantonsa ja arkistonsa sekä vaimonsa taideteokset Virtanen lahjoitti vuonna 2006 Siirtoilaisuusinstituutille. Siirtolaisuusinstituutin yhteyteen perustettiin samalla Kirsti ja John O. Virtasen rahasto, joka tukee siirtolaisuustutkimusta erityisesti Yhdysvaltain länsirannikolla.


title: Zeno Roth

text: Zeno Roth (30. kesäkuuta 1956 Düsseldorf – 5. helmikuuta 2018) oli saksalainen kitaristi ja lauluntekijä. Hänen musiikissaan on vaikutteita neoklassisuudesta sekä bluesista. Hän oli muun muassa Scorpionsissa vaikuttaneen kitaristin Uli Rothin nuorempi veli. Uli Rothin mukaan Zeno Roth kuoli 61-vuotiaana pitkään sairasteltuaan.


title: Hans Posse

text: Hans Posse (1879 Dresden, Saksa – 1942 Dresden) oli Dresden Gemäldegalerien johtaja ja vastasi saksalaisten sotasaaliiksi ottamien taideteosten sijoittamisesta.


title: Hans Posse

text: Hän astui Dresden Gemäldegalerien palvelukseen vuonna 1910, nousi sen johtajaksi 1913 ja oli siinä tehtävässä vuoteen 1942. Hän halusi alusta pitäen palautettavaksi museoon kaikki lainassa olleet teokset. Natsien noustua valtaan hän joutui vähäksi aikaa tehtävästään syrjään syytettynä natsivastaisuudesta ja rappiotaiteen hankinnoista, mutta Hitler itse palautti hänet virkaan ja antoi tehtäväksi luoda Führerin museon Itävaltaan Linziin. Samana vuonna Posse takavarikoi Rotschildin veljesten Alphonse Mayer Rothschildin (1878–1942) ja Louis Rothschildin (1882–1955) kokoelman. Takavarikoinnit jatkuivat hänen kuolemaansa saakka.


title: Hans Posse

text: Possen seuraajaksi Dresden Gemäldegalerien ja Führermuseumin johtajana nousi 1943 Hermann Voss.


title: Maksimos Tyroslainen

text: Maksimos Tyroslainen (, ) (100-luku) oli antiikin kreikkalainen keskiplatonilainen filosofi ja reettori. Hän vaikutti Antoninusten ja Commoduksen aikana. Maksimoksen teoksissa on paljon viittauksia Kreikan historiaan mutta ei juuri Roomaan; tästä on päätelty, että hän eli enimmäkseen Kreikassa ja opetti mahdollisesti Ateenassa.


title: Maksimos Tyroslainen

text: Maksimos oli nimellisesti platonisti mutta ajattelussaan monella tavalla eklektikko. Hänen ajattelunsa edeltää monella tavalla uusplatonismia.


title: Maksimos Tyroslainen

text: Maksimokselta on säilynyt 41 tutkielmaa teologisista, eettisistä ja muista filosofisista aiheista. Maksimos katsoi, että Jumala on korkein olento ja vain järjen tavoitettavissa ja että Jumala on yksi ja jakamaton, vaikkakin tästä käytetään useita nimiä.


title: Maksimos Tyroslainen

text: Samalla tavalla kuten eläimet muodostavat välimuodon kasvien ja ihmisten väliin, samalla tavalla Jumalan ja ihmisten välillä on välimuotoja, daimoneita, jotka oleskelevat taivaan ja maan välillä. Sielu muistuttaa monella tavalla jumaluutta; se on osaksi kuolevainen, osaksi kuolematon, ja kun se vapautetaan ruumiin kahleista, siitä tulee daimoni. Elämä on sielun unta, josta se herää kuolemassa.


title: Inger Nilsson

text: Karin Inger Monica Nilsson (s. 4. toukokuuta 1959 Kisa, Ruotsi) on ruotsalainen näyttelijä.


title: Inger Nilsson

text: Nilsson muistetaan parhaiten pääroolistaan Peppi Pitkätossuna vuosina 1968–1970 kuvatuissa "Peppi Pitkätossu" -elokuvissa ja televisiosarjassa. Peppi-roolien jälkeen Nilsson on tehnyt töitä sihteerinä Tukholmassa ja näytellyt joissain teatterirooleissa. Vuonna 2000 sveitsiläinen ohjaaja Xavier Koller pyysi häntä näyttelemään "Gripsholm"-nimisessä elokuvassaan, joka perustuu Kurt Tucholskyn samannimiseen romaaniin. Vuonna 2007 Nilsson sai roolin saksalaisessa televisiosarjassa nimeltä "Der Kommisar und das Meer", jossa hän näyttelee patologia nimeltä Ewa.


title: Arimaa (Pusula)

text: Arimaa (myös "Arima") on kartano ja kulmakunta Hyrkkölän kylässä Arimaa-järven rannalla Pusulassa Lohjalla Uudellamaalla.


title: Arimaa (Pusula)

text: Kartano sai alkunsa Kun Hyrkkölän kylän Klemelän talon maille Arimajärven rantaan perustettiin Ariman lasitehdas vuonna 1864. Kartanoksi tila laajentui 1870-luvulla, kun siihen yhdistettiin Hyrkkölän kylän Kollin ja Haikon perintötilat. Lasitehtaan ja kartanon omistajina olivat vuosina 1866–1893 Alfons Alftan ja vuosina 1893-1918 Karl Taxell. Lasitehdas lopetettiin vuonna 1918, minkä jälkeen kartano on toiminut maanviljelystilana. 1930-luvulta alkaen kartanon omistajana oli Yrjö Härmälä.


title: Arimaa (Pusula)

text: Vuonna 1889 tehtaan yhteyteen perustettiin myös kansakoulu, jonka toiminta kuitenkin päättyi tehtaan lopettamisen jälkeen. Vielä 1930-luvulla koulurakennus toimi nuorisoseurantalona.


title: Arimaa (Pusula)

text: Tunnettuihin Arimaalla vaikuttaneisiin henkilöihin kuuluu kirjailija Helvi Hämäläinen. Kesinä 1935–1936 hän kirjoitti siellä romaaninsa "Katuojan vettä". Hämäläinen myös keräsi itselleen kokoelman Ariman lasitehtaan lasiesineitä.


title: Maximus (täsmennyssivu)

text: Maximus tai Maksimos voi viitata seuraaviin henkilöihin:


title: Sami Eerola

text: Sami Eerola (s. 19. elokuuta 1969) on tiettävästi Suomen pisin elossa oleva mies sekä näyttelijä ja entinen koripalloilija. Hänen pituutensa on 218 senttimetriä. Eerola asuu Tampereen Jankassa ja on ammatiltaan rakennusmies.


title: Sami Eerola

text: Eerola edusti koripallon SM-sarjassa Uudenkaupungin Korihaita vuosina 1987–1990. Hän on yhdessä samanpituisen tanskalaisen Chris Christoffersenin kanssa kautta aikain pisin pelaaja koripallon SM-sarjassa.


title: Sami Eerola

text: Eerola on näytellyt Tampereen työväen teatterin näytelmässä The Addams Family, jossa hän esitti hovimestari Lurkkia. Eerolalla ei ollut näytelmässä juurikaan vuorosanoja.


title: Taldom

text: Taldom () on kaupunki Moskovan alueella Venäjällä. Se sijaitsee 110 kilometriä Moskovasta pohjoiseen Moskovan ja Savjolovon välisen rautatien varrella (Taldomin asema). Kaupunki on Taldomin piirin keskus. Kaupungin asukasluku oli 13 819 ja koko piirin 48 553 henkeä (vuonna 2010).


title: Taldom

text: Kašinin maantien varrella sijannut Taldomin kylä mainitaan ensimmäisen kerran vuonna 1677. 1800-luvun loppupuolella se oli huomattava kauppapaikka. 1860–1870-luvulla paikkakunnalle syntyi pienimuotoista jalkineteollisuutta, joka laajeni ensimmäisen maailmansodan aikana. Vuonna 1918 Taldomista tuli kaupunki. Vuoteen 1929 saakka sen nimenä oli "Leninsk".


title: Taldom

text: Taldomissa on jalkinetehdas ja ompelimo, metalli-, rakennustarvike- ja elintarviketeollisuutta. Kaupungissa toimii kotiseutumuseo.


title: Bologoje

text:
Bologoje () on kaupunki Tverin alueella Venäjällä. Se sijaitsee Valdain ylängön pohjoisreunalla Bologojejärven rannalla 164 kilometriä Tveristä luoteeseen. Paikkakunta on tärkeä rautatieliikenteen solmukohta. Sen läpi kulkee Moskovan ja Pietarin välinen päärata, josta haarautuvat radat Velikije Lukiin, Pihkovaan ja Rybinskiin. Kaupunki on Bologojen piirin keskus. Asukkaita on 24 100 henkeä (vuonna 2009).
Bologojen kylä mainitaan ensimmäisen kerran vuonna 1495. Vuonna 1851 avattiin Pietarin ja Moskovan välisen rautatien puolimatkassa sijaitseva rautatieasema, johon paikkakunnan myöhempi kehitys on perustunut. Vuonna 1926 Bologojesta tuli kaupunki.


title: Bologoje

text: Nykyään Bologojessa on veturivarikko sekä konepaja-, rakennustarvike-, huonekalu-, ompelimo- ja elintarviketeollisuutta. Nähtävyyksiä ovat vuonna 1917 valmistunut asemarakennus, vuonna 1885 rakennettu myöhäisklassistinen Pyhän kolminaisuuden kirkko ja Kolovskin kauppiasperheen talossa sijaitseva kaupunginmuseo.


title: Athenagoras

text: Athenagoras () voi viitata seuraaviin henkilöihin:


title: Randy Shughart

text: Randall ”Randy” David Shughart (13. elokuuta 1958 Lincoln, Nebraska – 3. lokakuuta 1993 Mogadishu, Somalia) oli yhdysvaltalainen Delta -erikoisryhmän sotilas. Yhdessä Gary Gordonin kanssa hän ansaitsi Medal of Honor-kunniamitalin Mogadishun taistelussa.


title: Randy Shughart

text: Shughartin isä oli ilmavoimissa korkea-arvoinen upseeri. Randy muutti Pennsylvaniaan, kun hänen isänsä erotettiin ilmavoimista. Randy liittyi armeijaan valmistuttuaan Big Spring High Schoolista Newvillessä, Pennsylvaniassa.


title: Randy Shughart

text: Kesällä 1993 Shughart pääsi mukaan Delta-ryhmään osaksi Task Force Rangeria. Lokakuun 3. päivänä Shughart lähti taistelemaan yhdessä Gary Gordonin ja Brad Hallingsin kanssa somalialaista sotalordia, Mohammed Farrah Aididia, vastaan. Taistelun jatkuessa putosi kaksi UH-60 Black Hawk -helikopteria, ja Shughart meni Gary Gordonin kanssa pelastamaan toisessa helikopterissa pudonneita. Helikopterin lentäjä Michael Durant ja hänen miehistönsä pääsivät hetkeksi turvaan Gordonin ja Shughartin suojelessa heitä. Durant vangittiin Shughartin ja Gordonin saatuaan surmansa. Hänet kuitenkin vapautettiin viikon kuluttua taistelusta.


title: Folie à Deux

text:
Folie à Deux on Fall Out Boy -yhtyeen viides studioalbumi, joka julkaistiin joulukuussa 2008. Yhtyeen kotimaassa Yhdysvalloissa albumi julkaistiin vasta 16.päivä, kun Australiassa ja Uudessa-Seelannissa julkaisupäivämäärä oli kolme päivää aiemmin, 13. joulukuuta. Ensimmäinen levyltä julkaistu single oli I Don't Care, joka julkaistiin 3. syyskuuta 2008.Lisäksi albumi sisältää piilotetun "Lullabye" -kappaleen.
Ensimmäisellä viikollaan albumi myi yli 150 000 kappaletta ja nousi sijalle 8 "Billboard" 200-listalla. (englanniksi)


title: Koiran leishmaniaasi

text: Koiran leishmaniaasi on koiralla esiintyvä leishmaniaaseihin kuuluva, "Leishmania"-alkueläimen aiheuttama tartuntatauti, joka on pääasiallisesti hietasääsken levittämä.


title: Koiran leishmaniaasi

text: Koiralla tauti havaittiin ensimmäisen kerran vuonna 1903. Vuonna 1940 arvioitiin leishmaniaasia olevan 40 prosentilla Rooman alueen koirista. Vuonna 2007 tehdyissä tutkimuksissa 29,9 prosentilla Etelä-Italian kenneleiden koirista sai positiivisen tuloksen leishmaniaasitesteistä. Leishmaniaasia tavataan Välimeren alueella.


title: Koiran leishmaniaasi

text: Leishmaniaasin itämisaika on kuukausista vuosiin, joten sen toteaminen on vaikeaa. Myös eri testausmuodot ja niiden tehokkuudet vaihtelevat. Eri järjestöt suosittelevatkin Italiasta, Espanjasta ja Välimeren alueelta tuotujen koirien vuosittaista testausta taudin varalta. Yhdysvalloissa tautia tavattiin ensimmäisen kerran vuonna 2000. Leismaniaasia on tavattu Yhdysvalloissa kettukoirilla ja spinonella. Tautia on myös tavattu Etelä-Amerikassa.


title: Koiran leishmaniaasi

text: Tauti leviää pääasiallisesti hietasääskien välityksellä, mutta tartunta voi tapahtua jonkin lähteen mukaan myös koirien kirppujen kautta. Tauti ei leviä pisaratartuntana. Leishmaniatartunta ei ole koiralle tappava, ja hoitomenetelmiä on kehitetty. Moni tartunnan saanut koira voi elää normaalia elämää lääkityksen avulla, mutta kontrollia on hyvä ylläpitää.


title: Koiran leishmaniaasi

text: Leishmaniaasin oireet jaetaan kahteen luokkaan: iho-oireet ja sisäelinoireet. Kumpiakin voi esiintyä yhtä aikaa koirassa. Sairaus alkaa yleensä iho-oireina. Taudin edetessä oireita tulee lisää ja ne pahenevat. Oireita ovat muun muassa:


title: Koiran leishmaniaasi

text: Tällä hetkellä tehokkain testaustapa on PCR-menetelmä.


title: Elmo Oksman

text: Elmo Oksman on rovaniemeläinen painonnostaja.


title: Elmo Oksman

text:
Oksman osallistui 20-vuotiaana ensimmäistä kertaa EM-kisoihin Ranskan Strasbourgissa 21. huhtikuuta 2007. Hän nosti 105 kilon sarjassa ja sivusi saman vuoden SM-kisoissa tekemäänsä ennätystä 345 kg. Oksman tempaisi 155 kiloa ja työnsi 190 kiloa, joilla tuloksilla hän oli B-ryhmän neljäs ja kokonaiskilpailussa kymmenes.
Oksman sai kahden vuoden kilpailukiellon jäätyään saapumatta dopingtestiin syyskuussa 2007.


title: Elmo Oksman

text: 19-vuotiaana (2006) Oksman teki henkilökohtaisen ennätyksensä tempaistuaan 160kg ja työnnössä hurjat 200kg.


title: Arimaa (järvi)

text: Arimaa (myös Arima, Arimajärvi) on 184 hehtaarin kokoinen järvi Someron ja Lohjan rajalla entisten Somerniemen ja Pusulan kuntien alueella pääosin nykyisen Someron puolella.


title: Arimaa (järvi)

text: Arimaa on osa Karjaanjoen vesistöä ja sijaitsee kapeassa, syvässä kallioperän murroslaaksossa. Järven itäosa on syvä ja jyrkkärantainen, länsiosa matala ja savirantainen. Arimaan korkeus meren pinnasta on 96,8 metriä. Järveä on laskettu 1900-luvun alussa.


title: Arimaa (järvi)

text: Arimaan valuma-alue on noin 4500 hehtaaria, josta noin puolet Someron ja puolet Lohjan alueella. Järveen laskee pohjoisesta Myllyjokea pitkin Myllyjärvi, johon laskevat pohjoisesta Vehka-Patamon ja Kovelon muodostama järviketju sekä lännestä Levo-Patamo, johon edelleen laskevat Pusulasta Patamon kautta Särkijärvi ja Kivijärvi. Arimaan vedet laskevat Lahnalammin kautta Mäentaanjokea pitkin Oinasjärveen ja sieltä edelleen Pitkiönjoen kautta Nummen Pitkäjärveen ja sieltä Nummenjokeen.


title: Arimaa (järvi)

text: Lähimpiä kyliä ja kulmakuntia ovat Arimaa Pusulan Hyrkkölässä ja Härjänoja Somerniemellä. Etelässä järvi rajautuu myös Somerniemen Härjänlahden ja Jakkulan kylien takamaihin.


title: Yleisötilaisuus

text: Yleisötilaisuudella tarkoitetaan erilaisia messuja, markkinoita, juhlia, seremonioita, kilpailuja, konsertteja ja muita tilaisuuksia, joihin muillakin kuin erikseen kutsutuilla on pääsy maksua vastaan tai ilman. Tapahtumia järjestävät niin yksityiset henkilöt kuin yritykset ja yhdistykset. Ne kokoavat ihmisiä yhteen jotain tarkoitusta tai merkitystä varten tiettyyn aikaan ja paikkaan.


title: Yleisötilaisuus

text: Suomen suurin säännöllisesti järjestettävä yleisötapahtuma on vanhoillislestadiolaisten Suviseurat, joka pidetään joka kesä kesä-heinäkuun vaihteessa. Sinne kokoontuu yleensä noin 60 000-85 000 ihmistä.


title: Yleisötilaisuus

text: Suomessa yleisötilaisuuksia koskee nykyisin vuonna 1999 annettu kokoontumislaki (530/1999) . Se koskee toisaalta mielenosoituksia ja muita niihin verrattavia yleisiä kokouksia, toisaalta erilaisia yleisötilaisuuksia kuten erilaisia julkisia huvitilaisuuksia, näyttelyjä ja kilpailuja. Laki ei koske julkisyhteisöjen järjestämiä virallisia tilaisuuksia eikä uskonnollisia tilaisuuksia kuten jumalanpalveluksia.


title: Yleisötilaisuus

text: Yleisötilaisuuden järjestämisestä on eräin poikkeuksin ilmoitettava poliisille viimeistään viisi vuorokautta etukäteen. Poliisi voi kieltää tilaisuuden järjestämisen, jos on ilmeistä, että siinä ei kyetä ylläpitämään järjestystä ja turvallisuutta tai jos sen järjestäminen muutoin voi aiheuttaa huomattavaa vahinkoa tai häiriötä. Poliisi voi myös tällaista tilaisuutta varten myös antaa sitovia ohjeita järjestyksen ja turvallisuuden ylläpitämiseksi ja sivullisille aiheutuvien haittojen vähentämiseksi taikka määrätä tilaisuuden keskeytettäväksi. Tilaisuuden järjestäjä voi asettaa järjestystä ylläpitämään järjestyksenvalvojia. Yleisötilaisuuteen ei saa tuoda ampuma- tai teräasetta, räjähdysainetta tai muuta niihin verrattavaa vaarallista esinettä.


title: Yleisötilaisuus

text: Aikaisemman lain mukaan julkisten huvitilaisuuksien järjestäminen on eräin poikkeuksin edellyttänyt viranomaisten lupaa. Laissa oli säädettynä rajoituksia sellaisten järjestämiselle pyhäpäivinä oli säädetty rajoituksia, jotka koskivat etenkin jouluna ja pääsiäisenä sekä hallituksen määrääminä rukouspäivinä.. Lääninhallituksella oli kuitenkin valta myöntää näistä kielloista poikkeuslupia.


title: Yleisötilaisuus

text: Kerran 12 vuoden jaksossa pidetään Allahabadissa Intiassa hindujen Maha Kumbh Mela, johon osallistuu kymmeniä miljoonia ihmisiä, tehden siitä maailman suurimman joukkojen kokoontumisen. Hieman pienempi Kumbh Mela (Devanagari: कुम्भ मेला) on kolme kuukautta kestävä hindujen pyhiinvaellusjuhla. Tapahtuma järjestetään kolmen vuoden välein joko Allahabadin, Haridwarin, Ujjainin tai Nashikin kaupungissa.


title: Tamara Karsavina

text:
Tamara Platonovna Karsavina (; 9. maaliskuuta 1885 Pietari, Venäjä – 26. toukokuuta 1978 Beackonsfield, Englanti) oli venäläinen balettitanssija.
Karsavina opiskeli Pietarin Keisarillisessa balettikoulussa mm. Ceccettin, Christian Johnssonin ja Paul Gerdtin johdolla valmistuen vuonna 1902. Mariinski-teatterin ballerinana hän esiintyi muun muassa Gisellen ja Joutsenlammen Odette-Odillen rooleissa. Parhaiten hänet muistetaan Sergei Djagilevin venäläisen baletin Ballets russesin ballerinana sen alusta vuonna 1909 aina vuoteen 1922. Hän asettui myöhemmin Englantiin, missä oli mukana perustamassa kuuluisaa tanssikoulua, Royal Academy of Dancea vuonna 1920.


title: Simo Riikonen

text: Simo Armas Riikonen (s. 3. tammikuuta 1949 Ulvila) on suomalainen ruiskutaidemaalari.


title: Simo Riikonen

text: Simo Riikosta voidaan pitää yhtenä autotaidemaalauksen uranuurtajana. Hän on maalannut kuvia ajoneuvoihin 1970-luvulta lähtien, joskin ensimmäiset kokeilut ovat 1960-luvulta. Riikonen on maalannut yli tuhat erikoismaalattua ajoneuvoa ja muotokuvamaalausta. Riikosen työt ovat voittaneet paljon palkintoja eri puolilla Eurooppaa. Riikosen töistä on myös kirjoitettu runsaasti lehdissä ja hänestä on tehty tv-dokumentteja.


title: Simo Riikonen

text: Maalaukset tehdään kynäruiskulla. Aiheet syntyvät yhteistyössä tilaajan kanssa. Ne liittyvät useimmiten auton omistajan ammattiin, harrastuksiin tai muihin mieltymyksiin. Riikonen on tehnyt retussiruiskulla myös muotokuvia muun muassa moottoriurheilijoista, kuten Markku Alen, Juha Kankkunen, Hannu Mikkola, Keke Rosberg ja Didier Auriol.


title: Raúl García

text: Raúl García Escudero (s. 11. heinäkuuta 1986 Pamplona, Espanja) on espanjalainen jalkapalloilija, joka edustaa Espanjan pääsarjassa pelaavaa Athletic Bilbaota. Hän siirtyi kesällä 2007 Atlético Madridiin 13 miljoonan euron siirtosummalla ja teki viisivuotisen sopimuksen. Aiemmin García on edustanut Osasunaa, jossa hän aloitti myös ammattilaisuransa. García on pelipaikaltaan keskikenttäpelaaja.


title: Raúl García

text: García pelasi ensimmäisen alle 21-vuotiaiden maaottelunsa Espanjan paidassa helmikuussa 2006 Puolaa vastaan. Kesällä 2009 Ruotsissa pelatuissa alle 21-vuotiaiden EM-kisoissa hän toimi maansa joukkueen kapteenina. EM-karsinnassa García pelasi yhteensä kahdeksan ottelua, joissahän teki yhden maalin.


title: Royal Academy of Dance

text: Royal Academy of Dance (, tunnetaan myös lyhenteellä RAD) on yksi maailman suurimmista tanssikouluista. Lontoossa sijaitseva koulu perustettiin vuonna 1920 tanssin tason kohottamiseksi Euroopassa. Koulun suojelijana toimii kuningatar Elisabet II.


title: Sami Parkkinen

text: Sami Parkkinen (s. 17. syyskuuta 1962 Helsinki) on suomalainen kirjailija, kääntäjä ja dramaturgi. Hän on opiskellut kotimaista kirjallisuutta Helsingin yliopistossa ja dramaturgiaa Teatterikorkeakoulussa. Parkkinen on ollut vapaa kirjailija vuodesta 1987.


title: Carl Wieland

text: Carl Wieland on tunnettu australialainen nuoren maan kreationisti. Wieland on alkujaan Adelaiden yliopistosta valmistunut lääketieteen tohtori, joka joutui vuonna 1986 luopumaan lääkärintoimesta jouduttuaan auto-onnettomuuteen, missä rekka törmäsi hänen autoonsa. Uskonnoltaan Wieland on evankelinen kristitty baptisti. Wieland on kiistelty hahmo tiedemiesten ja ei-tiedemiesten keskuudessa. Hänen esitystapaansa pidetään helppotajuisena. Wieland on tullut tunnetuksi muun muassa siitä, että on levittänyt ajatuksia joiden mukaan dinosaurukset olisivat eläneet äskettäin, ja väittänyt että pehmeää kudosta niistä olisi löytynyt, vaikka löytyi vain muutamia säilyneitä molekyylejä. Osin Wielandin väite pohjautui eräässä Science-lehden artikkelissa käytettyyn tulkinnavaraiseen sanamuotoon.


title: Carl Wieland

text: Wieland perusti kreationistijärjestön "Creation Science Association" (CSA), joka myöhemmin vaihteli nimeään. Vuonna 1978 järjestö alkoi julkaista lehteä nimeltä "Ex nihilo", jonka tarkoitus oli muun muassa tuoda julki kreationistista ajatusta, jonka mukaan Maa on nuori ja evoluutiota ei olisi ollut.


title: Carl Wieland

text: Vuonna 1980 järjestö liittyi ryhmään "Creation Science Foundation", joka edelleen vaihtoi nimikkeelle "Answers in Genesis" (AiG). Vuonna 2005 Aig hajosi, koska Wieland ja eräs toinen johtava nuoren Maan kreationisti Ken Ham riitelivät keskenään. Hamille jäi mm. Yhdysvalloissa ja Engannissa oleva liikkeen haara, Wielandille mm. Australiassa ja Uudessa-Seelannissa oleva haara nimellä "Creation Ministries International".


title: Carl Wieland

text: Hän on nykyään kansainvälisen kirkkokuntiin sitoutumattoman kreationistijärjestön "Creation Ministries International"in toiminnanjohtaja. Wieland on mm. julkaissut "Creation"-lehteä eli suomeksi "Luominen"-lehteä. Suomeksi Wielandilta on ilmestynyt lisäksi "Luominen"-lehteen liittyvä pieni vihkonen "Kiviä ja luita - Selvää näyttöä evoluutiota vastaan".


title: Carl Wieland

text: 25. maaliskuuta 2005 amerikkalainen paleontologi Mary Higby Schweitzer julkaisi arvostetussa Science Magazinessa artikkelin, joka kertoo pehmeän kalvon löytymisestä tarkoituksella rikotun ja kemiallisesti käsitellyn dinosauruksen luun sisältä. Pitkän kemiallisen käsittelyn tarkoituksena oli liuottaa kivettymä mahdollisten säilyneiden pehmeiden eloperäisten osien ympäriltä. Dinosaurusnäytteen ikä oli tutkijoiden ajoitusten mukaan noin 68 miljoonaa vuotta, eli se oli Maastrichtian-kaudelta liitukauden lopuilta.


title: Carl Wieland

text: Näytteen virallinen nimi oli MOR 1125 ja epävirallinen "B-Rex", Science-lehden artikkelin mukaan näytteessä on muun muassa verisuonten ja verisolujen näköisiä rakenteita. Carl Wieland väitti artikkelin pohjalta, että oli löytynyt muun muassa verisoluja ja verisuonia. Tämä todistaa hänen mukaansa, etteivät dinosaurukset eläneet kymmeniä miljoonia vuosia sitten, vaan paljon myöhemmin. Wieland mainitsee kudoksen pehmeyden ja elastisuuden omassa artikkelissaan monta kertaa, ja vasta myöhemmin sen, että pehmeät kalvot saatiin esille vasta käsittelemällä luunäytettä kemiallisesti.


title: Carl Wieland

text: Wielandin mukaan Science-lahden artikkeli mainitsee verisolulöydön, mutta kun artikkelia tarkemmin lukee, niin sen mukaan tutkijat uskoivat löytäneensä kokonaisia verisoluja, eli esittävät tutkimuspaperissa omia spekulaatioitaan. Wielandin ja monien muiden nuoren maan kreationistien mukaan minkäänlaisten eloperäisten rakenteiden säilyminen fossiileissa on mahdotonta. Yleensähän fossiileissa säilyvät vain luiden ja joidenkin harvojen pehmeiden kudosten jäljet, ei mitään itse kudoksista. Mutta tutkijoiden mukaan tietyt harvinaiset kemialliset olot, hapettomuus kylmyys ja/tai kuivuus saattavat säilyttää dinosaurusten luiden sisuksia ainakin osin hajoamatta pitkiäkin aikoja, pidenpään kuin on aiemmin kuviteltu.


title: Carl Wieland

text:
Dinosauruksista oli löydetty mikroskooppisia rakenteita aiemminkin. Jo vuonna 1997 Mary Schweitzer oli löytänyt mukroskoopilla kohteita, jotka olivat tummakeskustaisia ja vaaleareunaisia. Verisolut ovat päinvastoin yleensä vaaleakeskustaisia ja tummareunaisia. Löydöistä julkaistiin puolitieteellisessä Earth-lehdessä artikkelissa "The Real Jurassic Park", jossa kerrottiin muun muassa hemoglobiinin porfyriinisten heme-osien löydöstä. Aiemmin lehtivihreän porfyriinejä oli löydetty kivihiilikauden kasveista. Carl Wieland
väitti tahollaan tutkijoiden löytäneen verisoluja ja kokonaista hemoglobiinia, ja että molekyylien säilyminen fossiilissa miljoonia vuosia olisi täysin mahdotonta.
Maailman eri fossiileista on saatu monia tumallisten solujen jäänteitä, muttei koskaan hyvin säilyneitä soluja tai suuria rakenteita. Verisolujen ja luuytimen jäänteitä on löydetty, mutta ne ovat fossiloituneita, orgaaninen aines on ainakin suurimmaksi osaksi korvautunut mineraaleilla.


title: Carl Wieland

text: Dinosauruksista ei ole koskaan saatu eristettyä geenit sisältävää DNA:ta, vaikka sitä on yritetty ainakin pari kertaa. Yhdessä tapauksessa vuonna 1995 väitettiin ei-bakteerista dinosauruksen DNA:ta saadun Henanista löydetyn dinosauruksen munan fossiilista, mutta seuraavana vuonna sen todettiin olleenkin sienten ja kasvien DNA:ta, ei dinosauruksen DNA:ta.


title: Vesikuusi

text: Vesikuusi eli lamparevesikuusi ("Hippuris vulgaris") on ratamokasveihin ("Plantaginaceae") kuuluva yleinen vesikasvi. Se kasvaa rannoilla ja puroissa heinäkuusta elokuuhun. Se kasvaa 10–60 cm korkeaksi.


title: Vesikuusi

text: Vesikuusi viihtyy mutapohjaisilla rannoilla sekä myös merenrannoilla. Lähisukulainen on harvinainen nelilehtivesikuusi ("Hippuris tetraphylla").


title: Bayonville-sur-Mad

text: Bayonville-sur-Mad on kunta Meurthe-et-Mosellen departementissä Lorrainen alueella Ranskassa.


title: Bayonville-sur-Mad

text: Bayonville-sur-Mad sijaitsee 20 km Pont-à-Moussonista pohjoiseen ja 50 km Nancystä, Rupt de Madin laaksossa.


title: Bayonville-sur-Mad

text: Vuosina 1871-1914 Bayonville-sur-Mad oli Saksan rajakunta.


title: Työttömyysturva-asiamies

text: Työttömyysturva-asiamies on työministeriön määräämä henkilö, joka valvoo työvoimapoliittisten liittyvien lausuntojen lainmukaisuutta ja yhdenmukaisuutta. Hän on käytettävissä myös työttömyysetuuden hakijan eduksi.


title: Työttömyysturva-asiamies

text: Työttömyysturva-asiamiehet toimivat työvoima- ja elinkeinokeskuksissa. He ovat koulutukseltaan valtaosin lakimiehiä.


title: Kamelianainen

text: Kamelianainen (alkuteos "La Dame aux Camélias") on Alexandre Dumas nuoremman kuuluisin teos. Teos on Dumas’n toinen romaani, ja hän kirjoitti sen vuonna 1848. Kirjasta on tehty näytelmä. Lisäksi siitä on tehty useita elokuva- ja televisioversioita. Teoksessa Dumas käsittelee perhe-elämään ja seksuaalimoraaliin liittyviä kysymyksiä. "Kamelianainen" on Dumas’n tunnetuin teos, joskin monet hänen näytelmänsä olivat aikoinaan suosittuja.


title: Kamelianainen

text: "Kamelianainen" kertoo nuoren ranskalaismiehen, Armandin, ja Pariisin kauneimman kurtisaanin Margueriten rakkaustarinan.


title: Kamelianainen

text: Tarina alkaa, kun nimetön kertoja kuulee erään erityisen kauniin kurtisaanin Marguerite Gautierin kuolleen. Hän ostaa huutokaupasta tälle kuuluneen kirjan, "Manon Lescautin". Pian hänen luokseen saapuu surun murtama nuorimies Armand Duvall, joka paljastuu Margueriten entiseksi rakastajaksi. Kertoja ja Armand ystävystyvät, ja kun Armand joutuu liiasta surusta sairasvuoteeseen, hän alkaa kertoa omaa tarinaansa.


title: Kamelianainen

text: Armand on toimeentuleva, muttei erityisen rikas nuori mies, joka asettuu Pariisiin viettämään aikaa. Eräänä iltana teatterissa hän tapaa kauniin nuoren naisen, jonka kuulee olevan kurtisaani Marguerite Gautier. Armand ihastuu tähän naiseen heti.


title: Kamelianainen

text: Eräs tuttava esittelee Armandin ja Margueriten toisilleen, mutta tyttö tekee Armandista vain pilkkaa, ja Armand poistuu loukkaantuneena. Myöhemmin hän kuulee Margueriten sairastuneen vakavasti. Kuukauden ajan hän käy joka päivä tiedustelemassa Margueriten vointia mutta ei paljasta nimeään. Tervehdyttyään hieman Marguerite lähtee hoitoon pois Pariisista.


title: Kamelianainen

text: Marguerite palaa Pariisiin vajaan vuoden kuluttua. Armand ei ole vieläkään unohtanut häntä ja saakin tilaisuuden, kun hänen ystävänsä Gaston esittelee hänet uudestaan Margueritelle, joka ei muista heidän edellistä tapaamistaan. Illalla Marguerite kutsuu Armandin ja Gastonin luokseen. Armand paljastaa Margueritelle tunteensa, ja lopulta Marguerite suostuu hänen rakastajattarekseen.


title: Kamelianainen

text:
Pian Marguerite alkaa vastata Armandin tunteisiin. Hän ei vaadi tältä maksua rakkaudestaan, kuten muilta miehiltä, mutta hänen elämäntapansa on niin kallis, että Armandilta kuluu pakostakin rahaa. Armandin pyynnöstä Marguerite ei enää pidä muita rakastajia, vaan omistautuu kokonaan hänelle.
Marguerite ja Armand muuttavat maaseudulle, ja seuraa onnelliset ajat. Marguerite unohtaa ajan kurtisaanina ja elää vain rakkaudesta Armandiin. Välillä häntä tosin vaivaavat sairauskohtaukset, ja hän puhuu koko ajan kuolevansa nuorena.


title: Kamelianainen

text: Vähitellen parin rahat alkavat kuitenkin olla vähissä. Armand joutuu pelaamaan saadakseen rahaa, ja salaa Armandilta Marguerite myy irtaimistoaan Pariisista kattaakseen heidän kulunsa. Armandin isä on myös hyvin huolissaan pojastaan, koska tämä ei enää vastaa hänen kirjeisiinsä. Lopulta isä Duval saapuu itse Pariisiin ja vaatii tapaamista Armandin kanssa. Hän on kuullut tämän ja Margueriten suhteesta, ja vaatii ehdottomasti heidän eroamistaan. Armand ei kuitenkaan suostu, vaikka tietääkin isänsä tarkoittavan hyvää.


title: Kamelianainen

text: Eräänä päivänä Armand palaa kotiin, jossa hän huomaa Margueriten lähteneen. Hädissään hän lähtee Pariisiin, vain saadakseen Margueriten ystävältä kirjeen, jossa Marguerite kertoo ottaneensa toisen rakastajan ja pyytää Armandia elämään omaa elämäänsä. Murtuneena Armand lähtee pois Pariisista isänsä luokse.


title: Kamelianainen

text: Myöhemmin Armand palaa Pariisiin tapaamaan Margueritea, koska aikakaan ei ole auttanut häntä saamaan tätä mielestään. Kostaakseen Margueritelle hän ottaa rakastajattarekseen tämän ystävän. Sekä Armand että tämän uusi rakastajatar tekevät kaikkensa murtaakseen Margueriten. Eräänä iltana Marguerite lähettää pyynnön, ettei häntä enää loukattaisi, koska hän ei kestä enää. Armandin kutsusta Marguerite saapuu hänen luokseen, ja pari viettää yhteisen yön kaivattuaan toisiaan. Marguerite lupaa viettää loppuelämänsä Armandin kanssa. Hän on Armandin loukkauksista voimaton eikä usko elävänsä enää pitkään. Margueriten lähdettyä kotiinsa Armandin valtaa kuitenkin taas mustasukkaisuus, ja hän lähettää Margueritelle maksun edellisestä yöstä. Kun hän lähtee katuvana tapaamaan tätä myöhemmin, hän kuulee, että Marguerite on lähtenyt Lontooseen. Myös Armand lähtee matkalle muualle.


title: Kamelianainen

text: Kuolemansairas Marguerite palaa Pariisiin, mutta ei löydä sieltä Armandia. Viimeisinä kuukausinaan hän kirjoittaa Armandille kirjeitä, jotka kuuluu antaa tälle hänen kuoltuaan. Kirjeissään hän kertoo jättäneensä Armandin, koska tämän isä oli pyytänyt, ei siksi, ettei olisi rakastanut Armandia. Kun Armand saa kirjeen Margueritelta, jossa tämä pyytää anteeksiantoa ja kertoo kuolevansa, Armand lähtee kohti Pariisia, ja Marguerite kuolee hänen käsivarsilleen. Armand murtuu ja sairastuu surusta, mutta rakastaa Margueritea yhä syvästi.


title: Kamelianainen

text: "Kamelianainen" perustuu Alexandre Dumas nuoremman omiin kokemuksiin. Viettäessään nuoruusvuosiaan Pariisissa 23-vuotias Dumas rakastui kurtisaaniin nimeltä Alphonsine (Marie) Duplessis. Duplessis oli Dumas’n rakastajatar syyskuusta 1844 elokuuhun 1845. Kaksi vuotta myöhemmin Duplessis kuoli tuberkuloosiin, aivan kuten Margueritekin. Armand Duvall on Alexandre Dumas’n alter ego nimikirjaimia myöten, ja Margueriten esikuva oli Duplessis.


title: Kamelianainen

text: Giuseppe Verdin ooppera "La Traviata" pohjautuu "Kamelianaiseen". Oopperassa aatelinen Germont rakastuu tuberkuloosia sairastavaan kurtisaaniin Violettaan.


title: Kamelianainen

text: Ensinäytöksestään lähtien "Kamelianaisesta" on tehty lukuisia teatteriversioita ympäri maailmaa. Marguerite Gautierin traagisesta roolista tuli halutuimpia näyttelijättärien keskuudessa. Teatterissa tätä roolia ovat näytelleet muun muassa Lillian Gish, Eleonora Duse, Tallulah Bankhead ja kuuluisimpana Sarah Bernhardt, joka näytteli roolia Pariisissa, Lontoossa, useassa Broadway-versiossa sekä vuonna 1911 valmistuneessa elokuvassa.


title: Kamelianainen

text: Aurinkoteatterissa kantaesitettiin vuonna 1995 näytelmä "Kahelianainen", joka viittaa ilmiselvästi "Kamelianaiseen". Käsikirjoitus on Leea Klemolan ja Pentti Halosen.


title: Kamelianainen

text: "Kamelianaisesta" on tehty myös monta filmatisointia. Elokuvissa Marguerite Gautieria ovat Sarah Bernhardtin lisäksi näytelleet Greta Garbo, Clara Kimball Young, Theda Bara, Alla Nazimova, Micheline Presle ja Isabelle Huppert. Baz Luhrmannin elokuva "Moulin Rouge!" perustuu myös "Kamelianaiseen", joskin hyvin löyhästi.


title: Kamelianainen

text: "Kamelianaisesta" on tehty ainakin neljä suomennosta. Ensimmäisen suomentaja on Vera Anttila (G. W. Edlundin kustannus-o.y., 1910), toisen Felix Borg (Andersin, 1917), kolmannen Kai Kaila (Lehtipaino, 1945). Tuoreimman, vuonna 2001 uusimpaan painokseen päässeen suomennoksen on tehnyt Kyllikki Villa (Otava, 1954).


title: Heikki Kuula

text: Heikki Kuula (s. 27. tammikuuta 1983 Helsinki) on suomalainen rap-artisti, tuottaja ja graafikko. Hän on Universal Music Finlandin artisti ja koulutukseltaan graafinen suunnittelija sekä taiteen maisteri. Hän vietti nuoruutensa Helsingin Kalliossa ja Malminkartanossa, jonne myös hänen useat laulunsa sijoittuvat.


title: Heikki Kuula

text: 17-vuotiaana Heikki Kuula suunnitteli 15 metriä korkean ympäristötaideteoksen Roihuvuoren vesitorniin. Suunnittelija valittiin suunnittelukilpailun kautta ja hankkeen rahoitti Helsingin Vesi. Hänen ensimmäinen omakustannesooloalbuminsa "Vihreä salmiakki" julkaistiin 2006 ja ensimmäinen levy-yhtiön kautta julkaistu albumi "PLLP" ilmestyi maaliskuussa 2008 Yellowmic Recordsin kautta. Albumin kappaleet ovat tuottaneet Kuula ja hänen hovituottajansa Bleakk. Levyllä vierailee muun muassa Tommishock ja Johanna Kustannuksen nykyinen tuotantopäällikkö Pyhimys, jonka kanssa Heikki on myös aloittanut räppäämisen. Kuula on ammatiltaan graafinen suunnittelija ja taiteen maisteri sekä viestinnän medianomi. Hän on suunnitellut muun muassa Junon vuonna 2008 ilmestyneen 13 -albumin kannen, JVG:n logon sekä taittanut Seppo ”Steen1” Lampelan Hullu Klovni -kirjan.


title: Heikki Kuula

text: Kuula kuuluu myös Pyhimyksen ja Volin kanssa Teflon Brothers -nimiseen yhtyeeseen. Yhtyeen "T" -debyyttialbumi julkaistiin 29. heinäkuuta 2009. Albumi nousi Suomen virallisen albumilistan sijalle 26.


title: Heikki Kuula

text: Teflon Brothers 2010 julkaistiin yhtyeen toinen studioalbumi "©". Albumi menestyi Suomen virallisella albumilistalla yhtä hyvin, kuin edeltäjänsä, saavuttaen 26. sijan. Albumin kappaleesta "Skippaa duunit" on julkaistu musiikkivideo.


title: Heikki Kuula

text: Heikki Kuulan kolmas sooloalbumi "Blacksuami" julkaistiin 26. toukokuuta 2010. Albumi sijoittui Suomen virallisen albumilistan sijalle 41. Erikoisliikkeiden myyntiä mittaavalla Rumban listalla levy debytoi sijalla 8. Albumin ensimmäinen single ”Spuge” voitti Radio Helsingin jokavuotisen kesähittikilvan 2010.


title: Heikki Kuula

text: Heikki Kuula nousi merkittävästi suuren yleisön tietouteen syksyllä 2010 vieraillessaan rap-kaksikko Jaren & VilleGallen "Epoo" -debyyttisinglellä. Kappaleen musiikkivideota on katsottu YouTubessa yli kolme miljoonaa kertaa ja videolla esiintyy myös jääkiekkoilija Jere Karalahti. Kuula vieraili myös kaksikon seuraavalla singlellä "Nelisilmä", joka menestyi edeltäjäänsä paremmin sijoittuen 17. sijalle sekä Suomen virallisella singlelistalla että Suomen virallisella latauslistalla. Singlen paras sijoitus oli seitsemäs sija Finnish Dance Chart -listalla.


title: Heikki Kuula

text: Heikki Kuula ja Pyhimys julkaisivat "Katuvisioita" -nimisen albumin 1. helmikuuta 2012. He käyttävät albumilla nimiä Perhosveitsi-Heikki ja Lika-Aki. Albumin kappaleesta "Aakkoset" julkaistiin musiikkivideo marraskuussa 2011. Katuvisioita nousi sijalle yhdeksän Suomen virallisella albumilistalla. Albumin toinen musiikkivideo kappaleesta "Nimi muutettu" julkaistiin huhtikuussa. Kappaleella vierailee myös Ruger Hauerissa ja Paavoharjussa vaikuttava Paperi T. Heikki Kuula ja Pyhimys esiintyivät myös Perhosveitsi-Heikkinä ja Lika-Akina 2012 Maksim Komaron ohjaamassa näyttömöteoksessa Camping II, joka oli osa Helsingin juhlaviikkojen ohjelmaa.


title: Heikki Kuula

text: Kuula on mukana Uniikin elokuussa 2012 julkaistulla musiikkivideolla "Kotka" nimellä Huukki-Heikki sekä Karri Koiran K.O.I.R.A. -levyllä kappaleessa "Ei tarkottaa ei", jossa mukana myös Ruudolf. Vuonna 2012 Kuula esiintyi myös Jaren & Villegallen Jvg.fi-albumilla kappaleissa "Miesjuustot" sekä "Sun stiflat", jossa mukana myös Sini Sabotage. Kuula on myös sanoittanut kertosäkeen Jvg.fi-levyllä olevaan kappaleeseen "Karjala takaisin", jonka esittää Freeman. Karjala takaisin -kappaleesta tehtiin myös video, jonka Kuula on käsikirjoittanut Andrei Kipahtin kanssa.


title: Heikki Kuula

text: Kappale oli virallisella listalla kaksitoista viikkoa .


title: Heikki Kuula

text: Teflon Brothersin 31. joulukuuta 2012 julkaistulla singlellä Seksikkäin jäbä ovat mukana Stig ja Meiju Suvas. Seksikkäin jäbä saavutti Suomen virallisen singlelistan kolmannen sijan ja oli TOP10:ssä yhteensä 12 viikkoa. Smurffit julkaisivat 23.11. kappaleesta oman versionsa nimellä Smurffikkain jäbä. Teflon Brothersin kolmas studioalbumi Valkoisten dyynien ratsastajat julkaistiin Johanna Kustannuksen kautta 25. tammikuuta 2013. Albumi nousi Suomen virallisen albumilistan kuudennelle sijalle, ja sen tuotannosta vastaavat suurimmaksi osaksi DJPP ja Ercola. Heikki Kuula on mukana 2. elokuuta 2013 julkaistulla Ipanapa räp -levyllä kahdella kappaleella "Koirakaveri" (soolo) ja "Happohyökkäys" (Teflon Brothers). Koirakaveri myi kultaa ja se on ensimmäinen lastenlaulu, joka on mennyt Spotifyn TOP10 -listalle Suomessa. 2013 lopussa julkaistiin Mikael Gabrielin ja Kuulan video kappaleesta "Ykspuolista rakkautta".


title: Heikki Kuula

text: Kuulan neljännen albumin single "Rataraato" (mukana Pää Kii ja Paperi T) julkaistiin 7. helmikuuta 2014. Tätä seurasi albumi Heijastuksia täydelliseltä rundilta joka sai Soundilta sekä Rumbalta neljä tähteä.


title: Heikki Kuula

text: Teflon Brothersin kappale Pämppää valittiin Voicen vuoden kesähitiksi ja se oli Spotifyn mukaan vuoden kuunnelluin kappale.


title: Heikki Kuula

text: Kuula julkaisi singlet Bae ja Suomalainen mies, jotka kumpikin myivät kultaa. Heikki Kuula:


title: Heikki Kuula

text: Bae (kulta, 2016)


title: Heikki Kuula

text: Suomalainen mies (platina, 2017)


title: Heikki Kuula

text: Rataraato (kulta, 2016)


title: Heikki Kuula

text: Koirakaveri (kulta, 2015)


title: Heikki Kuula

text: Teflon Brothers:


title: Heikki Kuula

text: Valkoisten dyynien ratsastajat -albumi (kulta)


title: Heikki Kuula

text: Isänpäivä -albumi (kulta)


title: Heikki Kuula

text: Pämppää -single (tuplaplatina)


title: Heikki Kuula

text: Hubba Bubba (tuplaplatina)


title: Heikki Kuula

text: Lähiöunelmia (platina)


title: Heikki Kuula

text: Ay ay ay (platina)


title: Heikki Kuula

text: Maradona (platina)


title: Heikki Kuula

text: Juusto katolle (platina)


title: Heikki Kuula

text: Seksikkäin jäbä (platina)


title: Heikki Kuula

text: Kendo Anthem (kulta)


title: Heikki Kuula

text: Vierailija:


title: Heikki Kuula

text: JVG - Mustaa kultaa -albumi (platina)


title: Heikki Kuula

text: JVG - jvg.fi -albumi (platina)


title: Heikki Kuula

text: Karri Koira - K.O.I.R.A. -albumi (kulta)


title: Heikki Kuula

text: Ykspuolista rakkautta - Mikael Gabriel f. Heikki Kuula (kulta)


title: Heikki Kuula

text: Uniikki Kotka feat. Heikki Kuula & Mikael Gabriel (kulta)


title: Yellow (kappale)

text: ”Yellow” on englantilaisen vaihtoehtorock-yhtye Coldplayn kappale. Yhtye kirjoitti kappaleen ja tuotti sen yhdessä brittiläisen tuottajan Ken Nelsonin kanssa yhtyeen debyyttialbumille "Parachutes". Kappaleen sanat kertovat yhtyeen laulajan Chris Martinin yksipuolisesta rakkaudesta.


title: Yellow (kappale)

text: Kappale julkaistiin toisena singlenä albumilta, mutta Yhdysvalloissa se oli ensimmäinen single. Single nousi sijalle neljä Britanniassa, ja se oli yhtyeen ensimmäinen single Britannian singlelistan kymmenen kärjessä.


title: Yellow (kappale)

text: Kappale nosti Coldplayn suosiota, koska sitä soitettiin paljon radioissa. Sittemmin monet artistit ovat tehneet siitä omia versioitaan, ja se on yhä yksi yhtyeen suosituimmista kappaleista.


title: Yellow (kappale)

text: ”Yellow” kirjoitettiin Walesissa Rockfield-studioiden Quadrangle-nimisessä studiossa, jossa yhtye työsti debyyttialbumiaan. Kun yhtye oli saanut äänitettyä "Shiverin", yhtye piti tauon ja meni ulos studiosta. Kappaleen tuottajan Ken Nelsonin mukaan ulkona oli vain muutamia valoja ja tähdet näkyivät hyvin. Hän käski yhtyeen katsoa tähtiä; yhtye katsoi, ja yhtyeen laulajan Chris Martinin mieleen tuli kappaleen melodia. Martin lauloi kappaleen melodian Neil Youngin äänellä yhtyeelle. Martin on sanonut: Yhtyeen rumpalin, Will Championin, mukaan melodia oli aluksi paljon hitaampi ja kuulosti Neil Youngin kappaleelta. Vaikkei Martin ottanut ideaa tosissaan, se kehittyi, kun hän keksi kertosäkeelle tempon. Yhtyeen kitaristi Jonny Buckland alkoi soitella, ja idea kehittyi, kun hän keksi kappaleelle riffin, joka teki kappaleesta "hieman raskaamman".


title: Yellow (kappale)

text: Martin ei löytänyt oikeita sanoja kirjoittaessaan kappaleen sanoja. Hän etsi jotain tiettyä sanaa, joka sopisi kappaleeseen. Hän katsoi ympärilleen studiossa ja löysi puhelinluettelon "Yellow Pages", joka sattui olemaan hänen vieressään. Kappaleen nimi tulee tästä puhelinluettelosta. Sanoitukset kehittyivät yhtyeen yhteistyön seurauksena. Yhtyeen basisti Guy Berryman keksi kappaleen alun "Look at the stars". Yhtye nauhoitti kappaleen vielä samana iltana. Martinin mukaan,


title: Yellow (kappale)

text: Yhtye ja Nelson tuottivat kappaleen yhdessä. Nelson oli tutustunut yhtyeeseen entisen managerinsa kautta. Manageri oli antanut tälle kopion Coldplayn EP:n ja singlen. Nelson kiinnostui yhtyeen kanssa työskentelystä, kun oli nähnyt yhtyeen esiintymässä. Yellow äänitettiin lopullisesti Liverpoolin Parr Street -studioiden yläkerrassa, jossa äänitetään yleensä demoja. Kappale miksattiin New Yorkissa.


title: Yellow (kappale)

text: Nelson ja yhtye kohtasivat kappaleen joidenkin puolien nauhoittamisessa ongelmia. Championin mukaan,


title: Yellow (kappale)

text: Nelson käytti analogista 2-tuumaista nauhaa nauhoittaessaan suurinta osaa albumin kappaleista. ”Yellow” oli yksi niistä muutamista kappaleista, joita ei äänitetty analogiselle nauhalle. He äänittivät erilaisia versioita, mutta ne eivät tyydyttäneet heitä. Niinpä Nelson käyttä Pro Toolsia "saadakseen kappaleen tunnelman juuri oikeanlaiseksi". Kun kaikki otokset oli äänitetty tietokoneella, ne laitettiin takaisin 2-tuumaiselle nauhalle.


title: Yellow (kappale)

text: Kappale alkaa osalla, joka on soitettu akustisella kitaralla, ja sen taustalla soi sitä jäljittelevä sähkökitara. Osan akustinen kitara kuulostaa hyvin samanlaiselta kuin Radioheadin julkaisematon kappale ”Lift”. Kappale jatkuu soolokitaralla, minkä jälkeen se palaa akustiseen osaan. Sen soitinskaala on vaihteleva: se sisältää rummut, lautasia ja ajoittaisesti hi-hatia ja nousevaa bassokitaraa. Yellow sisältää Martinin falsetin ja lähes kuiskattuja, puhuttuja sanoja. Martin kertoi tunteneensa kappaleen miksaamisen jälkeen, että hänen äänensä oli "liian hillitty, liian hiljainen".


title: Yellow (kappale)

text: Martin on selittänyt kappaletta seuraavasti: Kappaleen sanoissa viivan piirtäminen viittaa Martinin tapaan listojen kirjoittamiseen ja tärkeiden asioiden alleviivaamiseen. Martin on kertonut kappaleen kertovan hänen yksipuolisesta rakkaudestaan (Martin oli naimaton kappaletta kirjoittaessaan). Monet pitävät kappaletta iloisena sen teemasta huolimatta.


title: Yellow (kappale)

text:
”Yellow” ja ”Shiver” julkaistiin lopulta EP:inä keväällä 2000. Yellow julkaistiin singlenä Britanniassa 26.6.2000. Single sisältää kappaleet ”Help Is Round The Corner” ja ”No More Keeping My Feet”, joista jälkimmäinen on otettu yhtyeen ensimmäiseltä EP:ltä "Safety". Yhdysvalloissa single julkaistiin ensimmäisenä singlenä albumilta, kun Britanniassa ”Shiver” oli julkaistu ennen sitä. Kappale lähetettiin Yhdysvaltojen yliopistoradiohin ja vaihtoehtoradihin lokakuussa 2000. Yhtye julkaisi ”Troublesta” singlen rajoitetulla painoksella, ja singlen B-puolena on remix ”Yellow’sta”. Singleä painettiin vain 1 000 kappaletta, ja se oli tarkoitettu vain faneille ja toimittajille.
”Yellow’n” single sai paljon TV-näkyvyyttä sen musiikkivideon kautta, ja BBC Radio 1 alkoi soittaa sitä paljon. Monet muut radiokanavat ottivat BBC Radio 1:stä mallia, ja kappaletta soitettiin hyvin voimakkaasti monilla eri kanavilla. Sitä soitettiin vielä kuukausia singlen julkaisun jälkeen, ja se oli lopulta vuoden 2000 soitetuin kappale radiossa. Kappaleesta on tullut myös karaokesuosikki monissa brittiläisissä pubeissa; kappaletta soitetaan jatkuvasti englantilaisen jalkapallojoukkue Watfordin kotipeleissä. ”Yellow’ta” käytettiin teemakappaleena ABC:n televisio-ohjelmamainoksissa kuukausi albumin Yhdysvaltojen julkaisun jälkeen. Kappaletta käytettiin myös The Cancer Council Australian järjestön "Daffodil Dayn" teemamusiikkina, tunnustuksena sille, että järjestön virallisen kukan väri on keltainen.


title: Yellow (kappale)

text: Kriitikot ovat yleisesti ottaen pitäneet kappaleesta. "Rolling Stone" -lehden Matt Diehl kirjoitti, että ”Yellow” on "surullisen romanttinen" ja että "yhtye luo hypnoollisen hidastetun maailman, jossa henget hallitsevat". ”Yellow” voitti "NME:n" Carling-palkintogaalassa parhaan singlen palkinnon vuonna 2001. Se oli ehdolla Grammy-palkinnon saajaksi vuonna 2002 parhaana rock-kappaleena ja yhtyeen tai duon rock-kappaleena.


title: Yellow (kappale)

text: ”Yellow” menestyi hyvin Euroopassa. Britanniassa single ei yltänyt ensimmäisellä viikollaan kymmenen parhaan joukkoon, mutta toisella viikollaan single nousi sijalle neljä. Single oli näin Coldplayn ensimmäinen single kymmenen parhaan joukossa. Kappaleen suosio klubeissa, pubeissa ja urheilutapahtumissa nosti albumin sijalle yksi Britannian albumilistalla.


title: Yellow (kappale)

text: Yellow saavutti suosiota Yhdysvalloissa, ja se olikin yhtyeen ensimmäinen hitti Yhdysvalloissa. Single on sijoittunut kahdeksanneksi "Billboard"-lehden singlelistalla. Se nousi sijalle yksi monilla Yhdysvaltojen modern-rock-radioiden soittolistoilla keväällä 2000. Single auttoi albumia myymään Yhdysvalloissa kultaa.


title: Yellow (kappale)

text: Kappaleen musiikkivideo kuvattiin Studlandin hiekkarannalla. Videolla Martin laulaa kappaleen samalla kun hän kävelee rannalla. Hänellä on yllään sadetakki ja hänen hiuksensa ovat märät, kuin äskettäin olisi satanut. Video on yksi otos ilman taukoja, ja sitä on hidastettu.


title: Yellow (kappale)

text: Coldplay tuotti ja suunnitteli kappaleen musiikkivideon. Alun perin oli tarkoitus, että koko yhtye esiintyisi videolla aurinkoisella rannalla. Championin äidin hautajaiset pidettiin kuitenkin kuvauspäivänä, joten päätettiin, että Martin esiintyisi videolla yksin. Hautajaiset vaikuttivat myös Martinin mielialaan, mikä näkyy videolla. Sää oli myös erilainen kuin alkuperäisen suunnitelman mukaan, rankka tuuli ja sadetta aurinkoisen päivän sijaan. Alun perin oli ajateltu, että taivaalle olisi lisätty liikkuvia tähtiä. Ohjaajat kuitenkin päättivät, että tähdet siirtäisivät huomiota pois Martinista.


title: Yellow (kappale)

text: Videon ohjasivat brittiläiset James ja Alex The Artists Companysta. Videota kuvattiin 50 frames per second -laadulla, joka on kaksinkertainen normaaliin verrattuna. Kuvauksissa Chris Martinin piti laulaa kaksinkertaisella nopeudella, jotta ääni ja kuva olisivat tahdissa. Lopullinen versio hidastettiin 25:een piirrettyyn kuvaan sekunnissa, jolloin videosta tuli hidastettu. Video muutettiin videomuotoon telecinen avulla. Videota filmiltä videokasetille siirrettäessä videon sävyjä säädettiin manuaalisesti: alussa sininen, punainen keskellä ja keltainen videon lopussa.


title: Yellow (kappale)

text: Coldplay on soittanut kappaletta useita kertoja konserteissaan läpi uransa, ja kappale on ollut yleisön huomion herättäjä. Yhtye soitti ensimmäistä kertaa televisio-ohjelmassa ohjelmassa "Later...With Jools Holland", jolloin yhtye soitti kappaleet ”Shiver” ja ”Yellow”. Tuolloin Yellow oli se, joka herätti yleisön huomion. Yhtye on myös soittanut Glastonburyn festivaaleilla, joka on yksi Euroopan merkittävimmistä festivaaleista. Kun yhtye oli siellä toista kertaa heinäkuussa 2000, se esitti kappaleen Yellow ja keräsi vaivattomasti yli 10 000 kuuntelijaa. Martin kertoi, että se oli vuoden paras päivä yhtyeelle.


title: Yellow (kappale)

text: Monet laulajat ympäri maailman ovat tehneet Yellow’sta uusia versioita, joista jotkut eri kielillä ja tyyleillä. Kiinankielisen version ”Yellow’sta” äänitti kiinalainen rocklaulaja Zheng Jun vuonna 2001, kuusi kuukautta singlen julkaisun jälkeen. Myös singaporelainen laulaja Tanya Chua on tehnyt oman coverinsa kappaleesta. Huumori- ja coveryhtye Richard Cheese and Lounge Against the Machine teki kappaleesta oman lounge-tyylisen versionsa vuoden 2004 albumilleen "I'd Like a Virgin". Yhdysvaltalaisten muusikoiden Petra Hadenin ja Bill Frisellin versio on heidän albumillaan "Petra Haden and Bill Frisell", ja sitä soitettiin "The O.C.:n" jaksossa 3.08. Tre Lux teki cover-version ”Yellow’sta” cover-albumille "A Strange Gathering". Fame Academy -televisio-ohjelman voittaja Alex Parks esitti kappaletta konserteissaan, ja kappale onkin hänen debyyttialbumillaan. Englantilainen yhtye G4 teki oman versionsa toiselle albumilleen, "G4 & Friendsille". Yhdysvaltalainen laulaja-lauluntekijä Brooke White teki cover-version ”Yellow’sta” vuoden 2006 albumilleen "Songs from the Attic". Whiten manageri olisi halunnut hänen tekevän coverin Aerosmithin vuoden 1973 singlestä "Dream On", mutta White halusi tehdä coverin Yellow’sta. Lopulta White teki coverin molemmista kappaleista.


title: Yellow (kappale)

text: Monet yhtyeet ovat myös soittaneet kappaletta konserteissaan. Yhdysvaltalainen trio Nickel Creek on soittanut ”Yellow’ta” keskellä omaa kappalettaan "The Lighthouse's Tale" konserteissaan. Irlantilaiset muusikot Joe Joyce ja Oisin Tierney soittavat ”Yellow’ta” konserteissaan, ja yhdysvaltalainen yhtye The Almost on usein soittanut kappaletta konserteissaan. Myös yhdysvaltalainen yhtye Brand New soittaa kappaletta keikoillaan, oman kappaleensa "The Boy Who Blocked His Own Shot" jälkeen.


title: Yellow (kappale)

text: "Rolling Stone" -lehden Brian Hiattmagazine on arvellut, että kappale on muuttanut yhtyeen uraa. Kirjailija Martin Roach on väittänut kirjassaan, "Coldplay: Nobody Said It Was Easy", että vaikka ”Shiver” oli yhtyeen ensimmäinen single Britannian singlelistan 40:n parhaan joukossa, ”Yellow” oli se kappale, joka muutti kaiken. Roachin mukaan ”Yellow” myös "ilmentää paljon sitä, mikä teki Coldplaystä niin suositun". Yhdysvalloissa, kun kappaletta oli käytetty ABC:n mainoksissa, yhtyeen suosio kasvoi. Barry Waltersin Coldplayn toisen albumin, "A Rush of Blood to the Headin", arviossa "Spin"-lehdessä yhtye on yhä tunnettu heidän "yllätyshitistään" Yellow’sta. "Billboard"-lehden arviossa lukee: "Yhden singlen ('Yellow') ja sitä seuranneen albumin jälkeen ("Parachutes"  ... ), Coldplay on jo voidellut brittirock-valtaistuimensa." Yellow’ta on usein tarkasteltu albumin keskipisteenä. Brittiläisen Oasiksen laulaja Liam Gallagher kertoi Coldplaylle, että Yellow inspiroi häntä tekemään kappaleita uudelleen.


title: Arvoitus koko ihminen

text: Arvoitus koko ihminen on Pyhimyksen ja Timo Pieni Huijauksen yhteisalbumi. Se ilmestyi 13. elokuuta 2008 ja nousi ilmestymistä seuraavalla viikolla Suomen virallisen albumilistan sijalle 16 ja seuraavallakin viikolla vielä sijalle 27. Timo Pieni Huijaus on tehnyt albumin kannen.


title: Mahonkikasvit

text: Mahonkikasvit (Meliaceae) on lahkoon Sapindales kuuluva kasvien heimo, johon kuuluvat esimerkiksi aitomahongit ("Swietenia"). Kaikki heimon 52 sukuun kuuluvat 621 lajia kasvavat trooppisessa ilmastossa.


title: Mahonkikasvit

text: Mahonkikasvien heimoon kuuluu puita, pensaita ja joitakin varpuja. Niiden kuoresta erottuu joskus maitiaisnestettä tai aromaattisia öljyjä.


title: Hockey Europe

text: Hockey Europe on 22. lokakuuta 2008 perustettu järjestö, jonka kotipaikka on Saksan Kölnissä. Hockey Europen tehtävänä on vahvistaa eurooppalaisten jääkiekon huippuliigojen ja niiden seurojen yhteisrintamaa entisestään kovenevassa kansainvälisessä kilpailussa. Hockey Europe pyrkii tiedonvaihtoon NHL:n, KHL:n, IIHF:n sekä muiden jääkiekon ammattilaisorganisaatioiden kanssa.


title: Hockey Europe

text: Hockey Europen ensimmäiseksi puheenjohtajaksi on nimetty SM-liigan toimitusjohtaja Jukka-Pekka Vuorinen.


title: Ivan T. Sanderson

text: Ivan Terence Sanderson (30. tammikuuta 1911 - 19. helmikuuta 1973) oli luonnosta ja paranormaaleista ilmiöistä kirjoittanut Cambridgen yliopistosta valmistunut luonnontieteilijä, joka työskenteli muun muassa British Museumissa. Sandersonilla oli alempi korkeakoulututkinto eläintieteestä ja myöhemmin korkeampi tutkinto geologiasta ja kasvitieteestä, ja häntä kiinnostivat aiemmin tuntemattomien eläinlajien etsintä ja paranormaalit ilmiöt, muun muassa ufot. Monia Sandersonin esittämiä ajatuksia pidetään näennäistieteenä. Näistä tunnetuin on hänen "Saturday Evening Post"issa 16. tammikuuta 1960 julkaisema artikkeli "Riddle of the frozen giants" mikä kuuluisi suomeksi "Jäätyneiden jättiläisten arvoitus", jossa Sanderson väittää mammuttien kuolleen hyvin äkisti jäätymällä huomattavasti, –100 °C:hen. Sandersonin mukaan jäätymisen syy oli tulivuorenpurkauksen nostama aurinkoa pimentävä pöly ja muut seikat. Tutkijat eivät tätä väitettä vahvista.


title: Ivan T. Sanderson

text: Sanderson julkaisi 1972 Saga-aikakauslehdessä artikkelin, "The Twelve Devil’s Graveyards Around the World" ("12 paholaisen hautausmaata maapallollamme") jonka mukaan maapallolla olisi kaksitoista Bermudan kolmion ja Paholaisen meren tyyppistä aluetta säännöllisin välein, viisi lähellä kumpaakin 30 leveysastetta, ja kaksi navoilla. Näistä "katalista pyörteistä" muodostuisi ikosaedri, jos piirrettäisiin niitä yhdistävä pinta- tai viivaverkko. Näiden mystisten paikkojen läheisyydessä sijaitsevat hänen mukaansa myös useat maailman arvoituksellisimmista esihistoriallisista rakennelmista.


title: Ivan T. Sanderson

text: Sanderson vieraili radiossa ja TV:ssäkin. Nuorena hän matkusteli ympäri maailmaa. Hän sai ajatuksia muun muassa tunnetulta ja kiistellyltä outojen ilmiöiden tutkiskelijalta Charles Fortilta, ja alkoi kirjoitella ajatuksiaan julkisuuteen vuoden 1936 aikoihin. Toisessa maailmansodassa Sanderson työskenteli muun muassa brittien laivaston tiedustelussa.


title: Ivan T. Sanderson

text: Sanderson perusti paranormaaleja ilmiöitä tutkivan yhdistyksen nimeltä "Society for the Investigation of the Unexplained" (SITU) vuonna 1965. Mutta Sanderson saattoi olla outoja tarinoita epäileväkin, ja paljasti esimerkiksi erään vuoden 1909 "Jerseyn paholaisen" huijaukseksi.


title: Ivan T. Sanderson

text: Sanderson oli naimisissa kahdesti, ja hänen vaimonsa Alma oli kahdella hänen matkallaan, joista hän kirjoitti kirjat. Sanderson kuoli 62-vuotiaana aivosyöpään.


title: Luettelo merituulivoimasta

text: Luettelo merituulivoimasta sisältää toiminnassa olevan ja rakenteilla olevan merituulivoiman eli niin sanotun off-shore-tuulivoiman. Merellä sijaitsevat tuulivoimalat muodostavat tavallisesti useiden voimaloiden tuulipuistoja, ja siten merituulivoima on esitelty tässä luettelossa tuulipuistoittain.


title: Väinö Teivonen

text: Väinö Ilmari Teivonen () oli suomalainen jääkärikapteeni. Hän sai sotilaskoulutuksensa ensimmäisen maailmansodan aikana Saksassa, missä hän sai tulikasteensa Saksan itärintamalla Misse-joella vuonna 1916. Myöhemmin hän osallistui Suomen sisällissotaan Valkoisen Armeijan riveissä joukkueenjohtajana.


title: Väinö Teivonen

text: Väinö Ilmari Teivosen isä oli viipurilainen ajuri David Teivonen ja talollisen tytär Eva Taskula, Davidin toinen vaimo. Väinö oli porvarissäätyinen poika, joka pääsi ajan tavan mukaan koulutielle. Teivonen suoritti viisi luokkaa Viipurin suomalaisessa reaalilyseossa ja jatkoi opintojaan Suomen liikemiesten kauppaopistossa, jonka 2. luokalta hän erosi kevätlukukauden alettua vuonna 1916. Hän suoritti aseupseerikurssin Kuopiossa vuonna 1918 ja tiedustelu–upseerikurssin vuonna 1919 sekä taktiikan soveltamiskurssin vuonna 1927.


title: Väinö Teivonen

text: Teivonen liittyi vapaaehtoisena Saksassa sotilaskoulutusta antavan jääkäripataljoona 27:n 4. komppaniaan 3. maaliskuuta 1916. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Schmardenissa sekä Aa-joella.


title: Väinö Teivonen

text: Teivonen saapui Suomeen (Vaasaan) jääkäreiden pääjoukon mukana Varavääpeliksi ylennettynä 25. helmikuuta 1918. Hänet komennettiin Suomen sisällissotaan aluksi joukkueenjohtajaksi 5. jääkäripataljoonaan, josta hänet siirrettiin niin ikään joukkueenjohtajaksi 3. Jääkärirykmentin 10. jääkäripataljoonaan 28. maaliskuuta 1918 alkaen ja edelleen 6. Jääkärirykmentin 16. jääkäripataljoonan 1. komppaniaan 31. maaliskuuta alkaen. Hän otti osaa sisällissodan taisteluihin kotiseudullaan Säiniöllä ja Viipurissa.


title: Väinö Teivonen

text: Teivonen palveli sisällissodan jälkeen 6. Jääkärirykmentistä muodostetussa Jääkäripataljoona 6:ssa, josta muodostettiin myöhemmin Kajaanin sissipataljoona. Sissipataljoonasta hänet siirrettiin 15. helmikuuta 1919 Pohjolan jääkäripataljoonaan, josta taasen muodostettiin myöhemmin Kajaanin sissipataljoona. Hän toimi pataljoonassa nuorempana upseerina eri komppanioissa ja hoiti välillä pataljoonan adjutantin ja aseupseerin tehtäviä. Hänet määrättiin 2. komppanianpäälliköksi 9. lokakuuta 1923 alkaen ja siirrettiin 11. toukokuuta 1928 alkaen 2. komppanian päälliköksi Pohjois–Savon rykmenttiin.


title: Huomenna hän tulee

text: Huomenna hän tulee () on Samuel Beckettin kaksinäytöksinen tragikomedia vuodelta 1949. Beckett kirjoitti näytelmän alkujaan ranskaksi, ja hänen oma englanninnoksensa "Waiting for Godot" ilmestyi 1952. Näytelmä nosti Beckettin kansainväliseen maineeseen ja merkittäväksi absurdin teatterin nimeksi. Se esitettiin Théâtre de Babylonen avajaisnäytöksenä 5. tammikuuta 1953.


title: Huomenna hän tulee

text: Näytelmää on esitetty suomeksi myös nimillä "Godot", "Godota odottaessa" ja "Godot’ta odotellessa". Näytelmä on ilmestynyt painettuna kahdesti: Aili Palménin suomentamana 1964 (Otava) ja 1990 suomentajina Antti Einari Halonen ja Kristiina Lyytinen (Love-kirjat). Michael Lindsay-Hogg ohjasi näytelmän pohjalta elokuvan "Waiting for Godot", joka tuli ensi-iltaan 2001.


title: Huomenna hän tulee

text: Näytelmässä muuan Vladimir odottaa ystävänsä Estragonin kanssa tien varressa puun alla salaperäistä Godot-nimistä henkilöä, joka ei koskaan saavu. Näytelmän tapahtumat ajoittuvat kahdelle päivälle. Miehet väittävät Godot’ta tuttavakseen, mutta osoittautuu, että he tuskin tuntevat häntä. Aikansa kuluksi he puuhailevat kaikenlaista, jopa miettivät itsemurhaa, saadakseen torjutuksi hiljaisuuden. Välillä eräs herra Pozzo kulkee ohi kantajansa kanssa. ”Hiljaisuus valuu tähän näytelmään kuin vesi uppoavaan laivaan”, sanoi Beckett näytelmästä.


title: Rita Reys

text: Maria Everdina Reijs eli Rita Reys (21. joulukuuta 1924 Rotterdam – 28. heinäkuuta 2013 Breukelen) oli alankomaalainen jazzlaulaja. Hän aloitti 1940-luvulla pitkän uran, jonka varrella hän työskenteli paitsi Alankomaissa, myös muun muassa Ruotsissa ja Yhdysvalloissa. Hän teki yhteistyötä useiden tunnettujen jazztähtien kanssa ja meni vuonna 1960 naimisiinkin yhden yhteistyökumppaninsa, pianisti Pim Jacobsin kanssa.


title: Rita Reys

text: Reys syntyi Rotterdamissa. Musiikki kuului hänen elämäänsä lapsuudesta saakka; hänen isänsä oli viulisti ja kapellimestari ja äiti tanssija.


title: Rita Reys

text: Reys voitti muun muassa useamman Edison-palkinnon. Hän levytti vielä vanhuusiällään, ja omaelämäkerta "Rita Reys, Lady Jazz" ilmestyi vuonna 2004. Hän selviytyi rintasyövästä 1980-luvulla.


title: Bohumil Hrabal

text: Bohumil Hrabal (28. maaliskuuta 1914 Brno – 3. helmikuuta 1997 Praha) oli 1900-luvun merkittävimpiä ja suosituimpia tšekkiläisiä kirjailijoita. Hrabalin teokset ja verevä, erikoislaatuinen tyyli ovat vaikuttaneet kirjallisuuteen 1960-luvulta lähtien myös kansainvälisesti kymmenille kielille tehtyjen käännösten ansiosta. Suomeksi on julkaistu toistaiseksi (2008) kolme Hrabalin teosta.


title: Bohumil Hrabal

text: Bohumil Hrabal syntyi Brnossa aviottomana lapsena eikä hänen biologista isäänsä tiedetä. Hänen äitinsä meni 1920 naimisiin Polnán panimon kirjanpitäjän František Hrabalin kanssa, joka otti Bohumilin pojakseen. Perhe muutti Elben (tšekiksi Labe) varrella sijaitsevan Nymburkin panimoon, jonka johtajana František Hrabal toimi. Bohumil vietti suurimman osan lapsuuttaan ja nuoruuttaan Nymburkissa, ja tämä aika näkyy monissa hänen teoksissaan, kuten ns. "Pikkukaupunki veden äärellä -trilogiassa" ("Městečko u vody", julk. 1976-1981, ei suomennettu).


title: Bohumil Hrabal

text: Hrabal ei ollut erityisen hyvä koulussa. Häntä kiinnostivat enemmän panimon värikäs elämänmeno ja erityisesti isäpuolensa veljen Josefin eli Pepin-sedän edesottamukset. Pepin-setä oli "tullut kylään ja jäänyt loppuelämäkseen", ja hänen puheensa ehtymätön vuo vaikutti Hrabalin myöhempään kirjalliseen tyyliin. Tällaiselle puheelle Hrabal loi sittemmin oman verbinkin tšekin kieleen, "pábit", substantiivi "pábění". Esimerkki Pepin-sedän tavasta suoltaa monologia loputtomiin on jalostettu kirjalliseen muotoon teoksessa "Tanssitunteja aikuisille ja edistyneille" ("Taneční hodiny pro starší a pokročilé", 1964, suomentanut saksasta Aarno Peromies 1966).


title: Bohumil Hrabal

text: Kirjoitettuaan ylioppilaaksi 1935 Hrabal aloitti opinnot Prahan yliopiston oikeustieteellisessä tiedekunnassa, mutta kävi myös kirjallisuushistorian, taiteen ja filosofian luennoilla. Saksan miehitettyä maan 1939 korkeakoulutus lakkautettiin ja Hrabal valmistui vasta 1946. Toisen maailmansodan aikana Hrabal työskenteli mm. Kostomlatyn rautatieasemalla, mikä heijastui muiden elämänvaiheiden tavoin hänen kirjalliseen tuotantoonsa. Jiří Menzel ohjasi Hrabalin lyhytromaanista "Ostře sledované vlaky", 1964, samannimisen elokuvan (suom. "Tarkoin vartioidut junat"), 1966, joka voitti parhaan vieraskielisen elokuvan Oscarin 1967.


title: Bohumil Hrabal

text:
Sodan jälkeen Hrabal työskenteli vakuutusmyyjänä, kauppamatkustajana ja teräsvalimolla (vuodesta 1949), missä tapahtuneen vakavan onnettomuuden jälkeen hän toimi jätepaperin pakkaajana 1954-1959. Tätä aikaa hän työsti mm. yhdessä kuuluisimmista romaaneistaan "Liian meluisa yksinäisyys" ("Příliš hlučná samota", 1976, suom. Eero Balk 2008).
Hrabal oli aloittanut kaunokirjallisuuden kirjoittamisen jo 1930-luvulla, mutta ensimmäiset hänen teoksensa julkaistiin vasta 1950-luvun loppupuolella. Koska pöytälaatikossa oli runsaasti aiempaa tuotantoa, Hrabal saattoi vakiinnuttaa asemansa julkaisemalla nopeasti useita teoksia. Ammattikirjailijaksi Hrabal ryhtyi 1963 luopuessaan kulissimiehen töistä. Omaleimaisen kielensä ja elinvoimaisten tarinoidensa ansiosta Hrabalista tuli nopeasti Tšekkoslovakian suosituin nykykirjailija 1960-luvun loppupuolen vapautuvassa kulttuuri-ilmapiirissä. Prahan kevään päätyttyä neuvostomiehitykseen 1968 Hrabalin asema heikkeni eikä hänen teoksiaan julkaistu vuosiin kotimaassa, vaan ainoastaan samizdat-painoksina ja ulkomailla. Vasta kun hän oli julkaissut itsekriittisen tekstin "Tvorba"-lehdessä 1975, hänen teoksiaan alettiin jälleen julkaista Tšekkoslovakiassa. Sensuuri kuitenkin vaati monesti muutoksia teksteihin. 1980-luvulla Hrabal joutui jälleen kahnauksiin sensuurin kanssa julkaistuaan uudelleen luvatta romaanin "Tarjoilin Englannin kuninkaalle" ("Obsluhoval jsem anglického krále", 1971, suom. Hannu Ylilehto 1991). Vasta sosialismin romahdettua Itä- ja Keski-Euroopassa voitiin Hrabalin koottujen teosten (19 osaa, 1991-1997) julkaiseminen aloittaa. Kootuissa teoksissa on kirjailijan avustuksella huomioitu myös se, että sensuurin vuoksi hänen teoksistaan oli monesti julkaistu eri aikoina ja eri maissa toisistaan poikkeavia versioita.


title: Bohumil Hrabal

text: Bohumil Hrabal kuoli 3. helmikuuta 1997 pudottuaan prahalaisen sairaalan kuudennen kerroksen ikkunasta. Lopullista varmuutta siitä, oliko kyseessä pulujen ruokinnan yhteydessä tapahtunut onnettomuus vai itsemurha, ei ole saatu.. Monet kohdat Hrabalin tuotannossa viittaavat joka tapauksessa siihen, ettei tällaisen itsemurhan ajatus ollut hänelle vieras. Myös iäkästä kirjailijaa piinanneet vaivaisuus ja Pipsi-vaimon kuoleman jälkeinen alakulo sekä mahdollinen yhteys Prahan defenestraatioihin tukevat itsemurhateoriaa. Hrabal on haudattu perhehautaan Hradištko u Sadskéssa.


title: Absurdi teatteri

text: Absurdi teatteri () on eräiden kirjailijoiden 1940–1960-luvulla kirjoittamien näytelmien nimitys. Nimitystä käytetään myös heidän teoksistaan syntyneestä teatterityylistä. Näytelmien tyyppiesimerkki on Samuel Beckettin näytelmä Huomenna hän tulee (1949). Toinen merkittävä tyylin edustaja on Eugène Ionesco. Teatteri ja tyyli liitetään usein eksistentialistiseen filosofiaan.


title: Absurdi teatteri

text: Tyylin nimen keksijän Martin Esslinin mukaan sen keskeisiä kirjailijoita Beckettin ja Ionescon ohella ovat Arthur Adamov, Jean Genet ja Harold Pinter. Muita siihen liittyviä nimiä ovat hänen mukaansa Tom Stoppard, Friedrich Dürrenmatt, Fernando Arrabal, Edward Albee ja Jean Tardieu.


title: Kuin tuhka tuuleen (kappale)

text: Kuin tuhka tuuleen on Chrisse Johanssonin vuonna 1972 sanoittama kappale, jonka Sammy Babitzin levytti suomeksi ensimmäisenä. Englanninkielisen alkuperäiskappaleen "Don't Pull Your Love" tekijät ovat Dennis Lambert ja Brian Potter.


title: Johnny Ojala

text: Johnny Ojala (s. 7. huhtikuuta 1979) on suomalainen Pietarsaaresta kotoisin oleva salibandyn pelaaja. Kaudella 2008–2009 Ojala edusti I-divisioonassa pelaavaa uusikaarlepyyläistä Blue Foxia. Aikaisemmin urallaan hän on edustanut Nurmon Jymyä, OLS:ia, Loviisan TOR:ia, SPV:tä ja Jeppis Penguinsia. Hän on tehnyt viidessä pelaamassaan A-maaottelussa tehot 2 + 1 = 3.


title: Giuseppe Iachini

text: Giuseppe Iachini (s. 7. toukokuuta 1964) on italialainen jalkapallovalmentaja ja entinen keskikenttäpelaaja.


title: Giuseppe Iachini

text: Iachini aloitti peliuransa kotikaupunkinsa seurassa Ascoli Calciossa tehden Serie A -debyyttinsä kaudella 1981/82 vasta 17-vuotiaana. Keskikentällä viihtynyt Iachini edusti Ascolia kuusi kautta, kunnes siirtyi 1987 Hellas Veronaan, josta ura jatkui 1989 ACF Fiorentinaan. Hän edusti firenzeläisseuraa viisi kautta ja pelasi yli 120 Serie A -ottelua seuran paidassa.


title: Giuseppe Iachini

text: 1994 Iachini siirtyi Fiorentinasta US Città di Palermoon, josta jatkoi 1996 Ravenna Calcioon. Hän pelasi pienissä italialaisseuroissa uransa loppuun, vuoteen 2001 saakka, jolloin Iachini ripusti nappulakengät naulaan Serie C1 -seura US Alessandria Calcion paidassa.


title: Giuseppe Iachini

text: Peliuransa jälkeen Iachini on luonut uraa valmentajana. Lokakuussa 2001 hän aloitti Serie A -seura SSC Venezian päävalmentajana. Iachini ei ollut vielä suorittanut valmentajatutkintoaan, joten hän joutui jättämään tehtävänsä kuuden kuukauden jälkeen. Iachinin valmennuspanoksesta huolimatta Venezia putosi kauden päätteeksi Serie B:hen.


title: Giuseppe Iachini

text: Kaudeksi 2002/03 Iachini siirtyi AC Cesenan peräsimeen. Hänen johdollaan seura eteni Serie C1:ssä nousukarsintoihin saakka, muttei onnistunut nousemaan karsintojen kautta Serie B:hen. Kaudeksi 2003/04 Iachini siirtyi Vicenza Calcion peräsimeen, josta yhden kauden jälkeen Piacenza Calcioon. Piacenzassa Iachini teki hyvää työtä ja viimeiseksi jääneellä kaudellaan 2006/07 seura sijoittui Serie B:ssä neljänneksi.


title: Giuseppe Iachini

text: Kesäkuussa 2007 Iachini siirtyi Serie B:hen pudonneen AC ChievoVeronan päävalmentajaksi. Kauden päätteeksi seura veronalaisseura juhli sarjan voittoa ja nousua Serie A:han.


title: Giuseppe Iachini

text: Pääsarjakausi 2008/09 ei kuitenkaan lähtenyt käyntiin ruusuisesti. Peräpäässä taivaltanut Chievo erottikin Iachinin marraskuun alussa seuran ollessa sijalla 18.


title: Giuseppe Iachini

text: Lokakuussa 2009 Iachini palasi valmennustehtäviin Serie B:ssä pelaavan Brescia Calcion päävalmentajana. Debyyttikautensa päätteeksi Iachini nosti Brescian Serie A:han. Seura sijoittui runkosarjassa kolmanneksi ja voitti ratkaisevissa nousukarsinnoissa Torinon. Seura aloitti pääsarjakauden kohtuullisesti, mutta talven tullen meno alkoi hyytyä ja Brescia vajosi putoamiskamppailuun. Lopulta seurajohto sai tarpeekseen ja erotti Iachinin joulukuun alussa 2010. Iachinin seuraajaksi palkattu Mario Beretta ei saanut Brescian otteita paranemaan ja seura palkkasi Iachinin takaisin jo tammikuun lopussa 2011. Brescian pudottua kauden päätteeksi Serie A:sta Iachini jätti joukkueen.


title: Giuseppe Iachini

text: Marraskuussa 2011 Iachinista tuli UC Sampdorian päävalmentaja. Iachini nosti seuran kauden päätteeksi takaisin Serie A:han, muttei saanut hyvästä tuloksesta huolimatta pitää työpaikkaansa. Heinäkuun alussa hänet korvasi Ciro Ferrara.


title: Giuseppe Iachini

text: Joulukuun puolivälissä 2012 Iachini palasi valmentajaksi, kun AC Siena palkkasi hänet erotetun Serse Cosmin tilalle. Iachini ei onnistunut nostamaan Sienaa pois putoamisviivan alapuolelta ja seuran pudottua Serie B:hen, hän jätti tehtävänsä päävalmentajana. Syyskuussa 2013 Iachini palasi valmennustehtäviin Serie B:ssä pelaavan US Città di Palermon peräsimessä. Iachinin johdolla Palermo pelasi vahvan kauden Serie B:ssä ja voitti sarjan mestaruuden 14 pisteen erolla Empoliin palaten näin takaisin pääsarjatasolle. Kaudella 2014/15 Iachini luotsasi seuran tukevasti keskikastiin 11. sijalle ja Palermo säilytti sarjapaikkansa. Kaudella 2015/16 Iachini oli seuran pitkäaikaisin päävalmentaja Maurizio Zamparinin aikakaudella. Hän sai seurasta kuitenkin potkut marraskuussa 2015, vaikka joukkue oli sarjan keskikastissa. Iachini oli seuran 29. päävalmentaja Zamparinin vuonna 2002 alkaneen puheenjohtajuuden aikana. Helmikuun puolivälissä 2016 Zamparini palkkasi Iachinin jälleen Palermon peräsimeen. Hän sai toistamiseen potkut saman kauden aikana jo maaliskuussa.


title: Giuseppe Iachini

text: Kesällä 2016 Iachinista tuli Udinesen päävalmentaja. Pesti päättyi kuitenkin potkuihin jo lokakuussa 2016, kun Iachini sai potkut heikosti alkaneen liigakauden vuoksi.


title: Giuseppe Iachini

text: Marraskuussa 2017 Iachini palkattiin Serie A:ssa pelaavan Sassuolon päävalmentajaksi. Hän luotsasi Sassuolon kaudella 2017/18 Serie A:ssa sijalle 11. Kauden jälkeen Iachini jätti joukkueen.


title: Eino Karvinen

text: Eino Karvinen (11. tammikuuta 1893 Savonranta - 23. elokuuta 1952 Helsinki) oli suomalainen jääkärieverstiluutnantti. Hänen vanhempansa olivat maanviljelijä Pekka Karvinen ja Sofia Hirvonen. Hänet vihittiin avioliittoon vuonna 1919 Taimi Elin Forsellin kanssa.


title: Eino Karvinen

text: Karvinen kävi Joensuun kauppakoulun vuosina 1912–1914 ja suoritti yksityisesti viidennen luokan Hämeenlinnan lyseossa vuonna 1924 ja seitsemännen luokan Oulun yhteislyseossa vuonna 1929. Taistelukoulun komppanianpäällikkökurssin hän suoritti vuonna 1928 ja majurikurssin vuonna 1931.


title: Eino Karvinen

text: Karvinen työskenteli konttoristina, kunnes liittyi vapaaehtoisena Saksassa sotilaskoulutusta hankkivan jääkäripataljoona 27:n 2. komppaniaan 23. tammikuuta 1916. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella.


title: Eino Karvinen

text: Karvinen saapui Suomeen (Vaasaan) jääkäreiden pääjoukon mukana varavääpeliksi ylennettynä 25. helmikuuta 1918. Hänet komennettiin Suomen sisällissotaan joukkueenjohtajaksi 2. Jääkärirykmentin 4. jääkäripataljoonan 2. komppaniaan, ja hän otti osaa sisällissodan taisteluihin Kalevankankaalla, missä hän haavoittui 28. maaliskuuta 1918.